
—  Un  număr  6  Lei.  : — - . 


Mîarana  tha. 

S' apropie  Crăciunul,  ca  să  ’n cresteze  pe  răbojul 
vremii  încă  un  an  trecut  dela  clipa  sfântă  in  care  cerul 
şi-a  trimis  solia  de  ’nfrăţire  ca  pământul.  întunericul 
nopţii  celei  pline  de  taină  va  fi  sfâşiat  din  nou  de  lu¬ 
mina  « stelei »  binevestitoare,  purtată  de  cucernicia  sgo- 
motoasă  a  copiilor  dela  sate.  In  glas  domol  îşi  vor  le¬ 
gănă  din  nou  cântarea  lor  colindătorii,  preamărind  pe 
împăratul  care  a  descins  acum  1923  de  ani  în  umilinţa 
unei  peşteri  din  cetatea  Vifleemului. 

Şi  bolta  cerului,  în  semn  de  slavă-şi  va  aprinde 
candelele  sale;  şi  sufletele-şi  vor  aprinde  candela  credinţii 
în  Celce  ’n  fiecare  clipă  se  răstigneşte  pentru  a  împăca 
pe  om  cu  Dumnezeu. 

Alaiul  mistic  în  care  cucernicia  celor  mai  devotaţi 
ucenici  al  mântuitorului  au  învăluit  cel  mai  mare  eve¬ 
niment  din  vieaţa  lumii,  îşi  va  depănă  splendoarea  şi  în 
sufletele  noastre  ’n  noaptea  sfântă  a  Crăciunului. 

Dar  această  reculegere  momentană  nu  mulţămeşte 
în  deajuns  pe  Celce  s'a  ’ndurat  —  smerindu-se  —  să  se 
pogoare  pe  pământul  blăstămat  de  crima  fratricidă  a 
lui  Cain.  Ea  trebue  să  se  prefacă  într’o  putere  per¬ 
manentă,  în  acel  « aluat »  al  dragostei  creştine,  care  e 
în  stare  să  « dospească  toată  frământătura»  vieţii  noastre. 

Mântuitorul  s'a  născut  odată  —  pentru  toată  lumea. 
Pentru  fiecare  creştin  in  parte,  El  se  naşte  de  două  ori. 
Cea  dintâi  naştere  s’a  săvârşit  la  Vifleem.  Ne-o  însuşim 
din  carte  sau  di- aiurea,  aşezându-o  frumuşel  intr’unul 
din  despărţămintele  mai  mult  sau  mai  puţin  bogatului 
nostru  magazin  de  « cunoştinţe  istorice ».  Ea  nu  e  cea 
mai  însemnată.  Hotărâtoarea  importanţă  o  are  cea  de  a 
doua,  care  se  săvârşeşte  în  suflet,  în  momentul  con¬ 
vertirii.  Nu  fiecare  ne  învrednicim  de  ea.  Atâţia  inşi 
ne  mulţămim  cu  cea  dintâi.  Fiindcă  aceasta  nu  obligă. 
Ori  cel  puţin  ne-am  obicinuit  să  ne  degajem  pe  nesimţite 
de  oblig  apa  pe  care  ne- o  impune. 

Cu  toate  acestea  Anghelus  Silesius,  marele  mistic 
al  creştinătăţii,  aveâ  deplină  dreptate,  când  pătruns  de 
duhul  divinului  său  învăţător  zămislii  aceste  versuri 
profetice: 

<  Wird  Christus  nur  in  Betlehem  geboren 
Und  nicht  in  dir,  so  bist  du  ewigtich  verloren ». 

Ele  sânt  mai  mult  decât  o  subiectivă  confesiune  de 
credinţă,  pentrucă  ele  cuprind  cea  mai  superioară  sinteză 
a  creştinismului  dinamic,  care  ne  îndreaptă  privirile 
înainte,  spre  viitor,  nu  înapoi,  spre  trecut.  Căci  creşti¬ 
nismul  nu  e  atât  o  chestiune  de  moştenire  doctrinară, 
cât  una  de  necontenită  realizare  practică  a  Evangheliei 
Răscumpărătorului.  Iar  rezortul  acestei  realizări  este  con¬ 
ştiinţa  permanentă  a  prezenţei  lui  Hristos  în  suflet. 

* 

Evenimentul  istoric  al  naşterii  Mântuitorului  în  peştera 
din  Vifleem  a  lăsat  pe  Saul  neatins,  pradă  pornirilor 
pe  cari  i  le- a  sădit  în  suflet  educaţia  und  splendide 
« corectitudini »  rabinice.  Ba  mai  mult:  temperamentul 
său  de  o  vehemenţă  extraordinară  a  fost  refractar  faţă 
de  cea  mai  frumoasă  notă  a  marelui  său  învăţător.  Gă¬ 
măliei:  toleranţa  religionară.  In  sufletul  său  învăluit  în 
blindajul  formelor  tradiţionale  de  vieţuire  <  după  lege »  n’a 
pătruns  lumina  stelei,  care  s'a  oprit  deasupra  sfântului 
sălaş  din  Vifleem. 

Pentru  Pavel  Mântuitorul  s'a  născut  pe  drumul 
Damascului,  prin  acea  minunată  revelaţie ;  care  ca  prinţi1  un 
fulger  dumnezeiesc  i-a  luminat  sufletul  predestinăndu-l 
pentru  chemarea  de  cel  mai  mare  apostol  al  lui  Hristos 
cel  răstignit. 

In  acea  clipă  binecuvântată,  Hristos  cel  prigonit 
până  atunci  se  năştea  în  sufletul  lui  Pavel.  Şi  se  năştea 
cu  strălucirea  care-a  putut  orbi  intr' adevăr  vederea  rabi¬ 
nului  Saul.  Şi  din  momentul  în  care  Hristos  s’a  născut 
in  sufletul  lui  Pavel,  vieaţa  uriaşului  din  Tars  a  fost 
un  psalm  de  preamărire  a  Dumnezeului  celui  viu ,  nu 
a  celui  încătuşat  în  «lege*. 

Un  imn  de  biruinţa  a  luminii,  cum  nimeni  ti  a 
cântat  vr' odată! 

Iată  pentruce-mi  place  să  văd  în  convertirea  apo¬ 
stolului  neamurilor  simbolul  unul  Crăciun  de  cea  mai 
pură  esenţă  creştinească. 

* 

Crăciunul  nostru?  De  obiceiu  se  reduce  la  trei  zile 
de  repaos,  huzur  şi  risipă  în  cele  ale  «lumii*,  plus  fastul 
pe  care  fatalitatea  unei  îndelungate  tradiţii  l-a  oficializat 
aproape  cu  desăvârşire,  evacuăndu-i  pe  nesimţite  tot  bel¬ 
şugul  de  vieaţa  pe  care-o  îmbrăcă  odată.  Iar  după 
aceste  trei  zile,  pe  cari  nesaţul  le  prelungeşte  la  nevoie, 
recădem  cu  o  regularitate  mecanică  în  splendida  indife¬ 
renţă,  care  sfidează  întreaga  cunună  de  idealuri,  pe  cari 
le  cuprinde  cuvântul  de  creştin. 

Mai  zicem  doar  din  când  în  când,  la  zile  mari,  un 
Doamne f  Doamne;  dar  nu  facem  voia  Tatălui  nostru 
din  ceruri. 

Ne  afişăm  din  când  în  când  credinţa,  pe  care  scep¬ 
ticismul  vieţii  noastre  o  desminte. 

Dragostea  noastră  pentru  deaproapele  nu  atinge  nid 
măcar  măsura  unei  corecte  reciprocităţi  burgheze. 

Mila  noastră  strigă  şi  umileşte  —  când  se  face. 

Umanitarismul  nostru  nu  trece  graniţa  ţării. 

N’am  păstrat  din  evanghelia  Mântuitorului  decât 
partea  doctrinară.  Vieaţa  noastră  se  desfăşoară  însă  în 

1* 

cadrele  unei  perfecte  teocraţii  jidoveşti.  Pentruca  in  loc  să 
ne  schimbăm  vieaţa  după  îndemnurile  creştinimului  genuin, 
ne  am  schimbat  creştinismul  după  îndemnurile  vieţii. 

E  mai  comod,  dar  şi  mai  puţin  eroic... 

* 

Şi  totuşi,  Crăciunul  ucenicilor  lui  Isus  şi  al  celor 
ce  s’au  adăpat  din  entusiasmul  apostolatului  lor,  a  fost 
altul.  Pentrucă  în  sufletul  lor  Hristos  eră  viu.  Le  covârşiă 
vieaţa. 

De  act  şi  dorul  nestăpânit  de  a  se  împreună  tot  mai 
mult  cu  El.  De  aci  şi  nepotolita  lor  sete  de  vieaţă  eternă , 
care  se  sintetiza  în  mistica  chemare  rostită  cu  buze  tre¬ 
murătoare  —  după  împărtăşirea  cu  sf.  taine:  Mar  ana  tha 
—  Vină ,  Doamne!... 

O,  dacă  Crăciunul  acestui  an  ne-ar  aduce  şi  nouă 
pe  buze  şoaptele  sfinte  ale  acestui  «de  profundis » ! 

Dacă  sufletele  noastre  curăţite  de  patimi  ar  pregăti 
lăcaş  de  nouă  naştere  lui  Hristos! 

Ce  imnuri  tăcute,  de  slavă,  s’ar  desprinde  din  taina 
nopţii  de  Crăciun ! 

Marana  tha  —  vină.  Doamne,  şi  ne  coboară  pacea' n 
Suflete!  N.  Colan. 

Biserica  naţională  Cehoslovacă.1’ 

Biserica  Cehoslovacă  a  luat  naştere  din  imboldul 
şi  hotărârea  clubului  romano-catolic  reformat  Ia  8  Ia¬ 
nuarie  1920.  Clerul  catolic  reformat  reclama  la  început 
4  reforme:  Independenţa  Bisericei  Cehoslovace  prin  în¬ 
fiinţarea  unui  patriarhat  propriu  cehoslovac,  alegerea  epis- 
copilor  de  cătră  cler,  introducerea  limbei  materne  în 
locul  celei  latine,  în  slujba  bisericească,  precum  şi  des¬ 
fiinţarea  celibatului.  Roma  a  refuzat  acordarea  acestor 
reforme,  iar  «Uniunea  Clerului»  care  a  luptat  pentru 
obţinerea  lor  a  fost  dizolvată.  Susnumitul  club  al  clerului 

1  Primim  acest  articol  de  informaţie  dela  un  cunoscător  al  referinţelor 
din  Cehoslovacia. 

reformat,  care  formă  blocul  mai  radical  al  Uniunei,  şi-a 
impus  însă  datoria  să  se  (ie  de  jurământul,  pe  care  l-a 
depus  în  mod  solemn  în  luna  Iui  Ianuarie  1919  la  adu¬ 
narea  generală  a  Uniunei,  unde  preoţii  s’au  obligat  că 
nu  vor  încetă  să  lupte  până  ce  nu  vor  obţine  reformele. 
Văzând  că  realizarea  acestor  reforme  în  sânul  Bisericei 
romano  catolice  este  imposibilă,  au  hotărât  proclamarea 
unei  Biserici  Naţionale  de  sine  stătătoare. 

Cu  toată  nepregătirea  şi  lipsa  de  mijloace,  mişcarea 
aceasta  a  câştigat  chiar  dela  început  teren  considerabil 
printre  cetăţeni.  N’a  putut  fi  împiedecată  în  calea  ei  nici 
de  contra-atacurile  cierului  catolic  susţinut  cu  mari  mij¬ 
loace  financiare  de  către  cercurile  bogatei  ierarhii  indi¬ 
gene  şi  străine,  nici  de  atitudinea  neprietinoasă  şi  res¬ 
pingătoare,  pe  care  au  avut-o  faţă  de  noua  biserică 
partidele  progresiste,  precum  şi  câţiva  fruntaşi  ai  inte¬ 
lectualilor  conservatori.  Presa  cotidiană  nu  a  luat  de 
loc  apărarea  nouei  biserici,  ci  în  mare  parte  o  combăteă; 
cauza  a  fost  prejudecata,  că  e  vorba  de  o  nouă  între¬ 
prindere  clericală,  care  nu-i  altceva  decât  o  veche  formă 
clericală,  spoită  cu  culori  naţionale.  Aci  au  fost  de  vină 
unii  dintre  cei  dintâi  fruntaşi  ai  acestei  mişcări,  cari  de¬ 
clarau  mereu  că  nu  se  va  schimbă  nimic  şi  că  mai  ales 
în  ceeace  priveşte  partea  ideii  nu  trebue  să  se  introducă 
nimic  nou  în  Biserica  cea  nouă.  Imediat  însă,  în  decla¬ 
raţia  Bisericii  cătră  popor,  a  fost  introdus  ca  principiu 
fundamental  al  ei,  libertatea  conştiinţei,  din  cauza  căreia 
poporul  cehoslovac  a  suferit  timp  de  500  ani,  începând 
cu  arderea  lui  Jan  Hus  la  Constanţa  în  urma  consiliului 
bisericesc  din  1415,  până  la  sfârşitul  răsboiului  mondial. 
Şi  tocmai  după  acest  principiu  al  conştiinţei  a  alergat 
poporul.  Şi  curând  a  învins  în  noua  biserică  direcţia 
mai  liberă  condusă  de  Dr.  în  teologie  K.  Farsky  şi  al 
cărei  program  este  nu  numai  realizarea  celor  4  reforme 
ale  disciplinei  preoţeşti,  ci  mai  ales  reformarea  reli¬ 
gioasă  a  poporului,  căruia  noua  biserică  este  mai  nainte 
de  toate  datoare  să-i  dea  o  nouă  vieaţă  religioasă,  pe 
care  i-o  răpise  catolicismul  impus  cu  de- a  sila. 

Num&rui  aderenţilor  nouei  biserici. 

Catolicismul  în  Cehoslovacia,  aşa  cum  se  prezintă 
azi,  nu  este  decât  un  clericalism  politic  aţâţător.  Astfel 
se  explică  faptul  că  la  recensământul  oficial  al  popula¬ 
ţiei  din  21  Februarie  1921,  adecă  un  an  după  înfiinţarea 
nouei  biserici,  aceasta  a  câştigat  625,777  aderenţi. 

In  ultimii  doi  ani  numărul  aderenţilor  nouei  biserici 
a  crescut  iarăşi  cu  câteva  sute  de  mii,  fapt  care  a  fost 
fatal,  chiar  pentru  nunţiul  apostolic  Miccara  dela  Praga, 
care  înşelat  fiind  de  presa  şi  episcopatul  catolic,  scria 
asupra  bisericei  noi  în  mod  batjocoritor,  ca  şi  cum 
aceasta  ar  fi  fost  în  decadenţă;  pe  când  însă  preşedin¬ 
tele  partidului  clerical  romano-catolic  din  Cehoslovacia 
în  ultima  sa  vizită  la  curtea  papală  la  Roma,  a  trebuit 
să  mărturisească  tocmai  contrarul,  ceeace  a  provocat 
rechemarea  nunţiului  Miccara  dela  Praga  şi  înlocuirea 
lui  prin  Monsegniorul  Marmaggi  dela  Bucureşti. 

Biserica  Cehoslovacă  are  azi  4  eparhii.  Baza  or¬ 
ganizaţiei  bisericeşti  este  comunitatea  religioasă,  admi¬ 
nistrată  de  un  consiliu  laic  compus  din  6 — 18  membri. 
Administraţia  sufletească  este  condusă  de  un  preot.  In 
fruntea  eparhiei  se  află  consiliul  de  eparhie  de  12  mem¬ 
bri,  în  care  numărul  clericilor  nu  trebue  să  fie  mai 
mare  decât  o  jumătate.  Preşedintele  ei  este  episcopul. 
Administraţia  centrală  a  bisericei  este  condusă  de  sfatul 
central,  compus  din  preşedinţii  şi  vice-preşedinţii  laici 
ai  sfaturilor  eparhiei,  va  să  zică  actualmente  din  8  mem¬ 
bri.  Preşedintele  acestuia  este  episcopul  dela  Praga; 
administratorul  eparhiei  Praga  este  dela  început  Dr. 
K.  Farsky;  episcop  al  Boemiei  răsăritene  cu  reşedinţa 
la  Turnov  este  O.  Prohâzka;  episcop  al  Moraviei  este 
Gorazd  Pavlik,  iar  administrator  al  eparhiei  sileziane, 
la  Ostrava,  este  Ferd.  Stibor. 

Lipsa  de  preoţi. 

Noua  biserică  suferă  de  lipsa  de  preoţi,  deoarece 
pentru  peste  800,000  credincioşi  are  de  abiâ  200 
preoţi,  dintre  cari  aproape  fiecare  are  sub  îngrijirea  sa 

10,000  credincioşi.  Cu  toate  acestea  biserica  predă  şi 
învăţământul  religios  la  şcolile  primare,  cu  ajutorul  a 
500  învăţători,  însărcinaţi  de  autorităţile  bisericeşti. 
Numărul  copiilor  de  confesiune  cehoslovacă  se  urcă  cu 
siguranţă  la  150,000.  Parohiile  sunt  foarte  întinse;  în 
capitala  Cehoslovaciei  «Praga»  noua  biserică  are  11 
parohii,  dintre  cari  cea  mai  numeroasă  este  parohia  din 
Nusle,  care  numără  peste  20,000  credincioşi. 

Resurse  pecuniare. 

Mijloacele  financiare  le  procură  însăşi  credincioşii 
prin  contribuţii  voluntare.  Noua  biserică  susţine  prin¬ 
cipiul  despărţirei  bisericii  de  stat.  Bugetul  anual  este 
de  câteva  milioane  şi  se  procură  fără  greutăţi.  Biserica 
n’a  primit  ajutoarele  financiare  oferite  de  partidele  po¬ 
litice  şi  din  străinătate,  de  oarece  nu  vrea  să  şi  piardă 
independenţa  sa.  De  oarece  republica  Cehoslovacă  plă¬ 
teşte  până  azi  bugetul  destul  de  mare  al  bisericei 
romano-catolice  şi  altor  comunităţi  religioase,  Biserica 
Cehoslovacă  cere  şi  dânsa  o  parte  proporţională  din 
fondul  bisericesc  al  Statului;  această  cerere  a  şi  fost 
satisfăcută  pentru  anul  1023  de  Parlament,  aşa  că  după 
o  mare  opoziţie  din  partea  partidului  clerical  romano- 
catolic,  i  s’a  acordat  bisericii  cehoslovace  o  dotaţiune 
de  nouă  milioane,  din  care  dânsa  până  în  ziua  de  azi 
n’a  cheltuit  nici  o  coroană. 

Activitate  extrabisericească. 

La  noua  biserică  se  pot  observă  sforţări  conside¬ 
rabile  pentru  creşterea  morală  a  individului  şi  a  socie¬ 
tăţii.  Criminalitatea  în  Boemia,  unde  85%  din  numărul 
total  al  credincioşilor  aparţine  bisericei  cehoslovace,  a 
scăzut  cu  jumătate  în  ultimii  doi  ani,  pe  când  în  Slo¬ 
vacia,  unde  până  azi  domneşte  clericalismul  romano- 
catolic,  numărul  crimelor  creşte.  Credincioşii  nouei  biserici 
sunt  frecventatori  zeloşi  ai  serviciului  divin,  aşa  încât 
uneori  nici  bisericile  mari  nu-i  pot  încăpeâ  şi  de  aceea 
serviciul  divin  are  loc  adeseori,  mai  ales  vara,  în  pieţi,  sub 

copaci,  etc.  Baza  serviciului  divin  este  liturghia  cehoslo¬ 
vacă,  reînoită  cu  privire  la  liturghia  ortodoxă  şi  romano- 
catolică,  precum  şi  la  nivelul  ştiinţific  al  culturei  actuale. 
Serviciul  divin  este  însoţit  de  obiceiu  de  cântul  poporal. 
Afară  de  reunirile  la  serviciul  divin,  biserica  cehoslovacă 
mai  are  mari  şedinţe  şi  adunări  poporale,  unde  se  ţin 
conferinţe  instructive.  Membri  bisericei  sunt  cititori 
zeloşi  ai  bibliei.  Ziarele  bisericeşti,  dintre  cari  cel  mai 
de  frunte  este  «Lupta  cehă»  la  Praga  publică  săptă¬ 
mânal  fragmente  din  sfânta  scriptură  cu  tâlcuire. 

îmbrăcămintea  preoţilor  în  timpul  oficierii  serviciului 
divin  este  simplă:  în  Moravia  albă,  în  felul  celei  orto¬ 
doxe,  în  Boemia  neagră  cu  orar  alb. 

Pe  steagurile  bisericeşti,  precum  şi  pe  haina  de 
serviciu  divin  se  poate  vedea  pretutindeni  memorabilul 
potir  husit,  roşu. 

Altarul  este  îndreptat  de  cele  mai  multeori  către 
public;  iconostasul  nu  există.  Noua  biserică  desvoltă  o 
mare  activitate  de  binefacere  pe  terenul  umanitar.  Aju¬ 
toarele  strânse  între  credincioşi  pentru  săraci,  bolnavi 
şi  orfani  se  urcă  anual  la  suma  de  sute  de  mii  ba  chiar 
şi  de  milioane.  Şi  tocmai  aceasta  este  una  din  princi¬ 
palele  datorii  ale  bisericii  nouă. 

Preoţimea  actuală  se  compune  în  cea  mai  mare 
parte  din  foştii  preoţi  romano-catolici;  sarcinele  şi  ce¬ 
rinţele  impuse  lor  sunt  grele.  In  vremea  din  urmă  se 
lucrează  pentru  întărirea  disciplinei  bisericeşti.  Salariile 
preoţilor  sunt  aceleaşi  ca  şi  ale  funcţionarilor  de  Stat 
de  I-a  categorie.  Nu  este  permis  preoţimei  să  primească 
daruri  dela  credincioşi.  Contribuţiile  băneşti  primite  se 
restituesc  casei  comunităţii  bisericeşti  în  schimbul  unei 
chitanţe.  Candidaţii  la  teologie  studiază  la  facultatea 
«Huss»  din  Praga;  ei  trebue  să  fie  absolvenţi  de  şcoale 
secundare. 

Legăturile  cu  alte  biserici. 

Chiar  dela  început  bisericile  străine,  atât  cea  răsă¬ 
riteană  cât  şi  cea  apuseană,  caută  să  câştige  prietenia 
bisericii  cehoslovace.  Cu  biserica  sârbă  s’a  tratat  asupra 

unei  uniri,  căreia  însă  s’au  pus  în  cale  reciproc  grele 
obligaţiuni  ale  bisericii  ortodoxe,  obligaţiuni  cari  pot  fi 
primite  cu  greu  de  poporul  cehoslovac.  Pe  de  altă  parte 
tradiţia  husită  şi  a  fraţilor  cehi  moştenită  dela  Jan  Hus 
şi  Jan  Amon  Komensky  (Comenius),  pe  ale  căror  urme 
păşeşte  noua  biserică,  sunt  foarte  greu  de  primit  de 
vechea  lume  ortodoxă.  De  aceea  tratativele  între  biserica 
sârbă  şi  cea  cehoslovacă  n'au  ajuns  până  azi  la  nici  un 
rezultat. 

Catehisme  şi  cărţi  de  cântări. 

O  mare  impresie  a  făcut  aci  şi  în  străinătate  cate¬ 
hismul  publicat  de  profesorii  FarskyKalousa  1922.  Acest 
catehism  conţine  140  propoziţiuni  de  ale  învăţăturii  re¬ 
ligioase  bisericeşti  şi  pe  cari  orişicare  persoană  de  azi 
le  poate  primi  fără  şovăială. 

E  incontestabil,  că  în  acest  catehism  creştinismul 
lui  Hristos  este  înfăţişat  în  originala  şi  simpla  lui  lumină 
netulburată  de  tradiţiile  lumilor  necreştine,  Ia  care  ne  am 
obicinuit  să  ne  uităm  ca  Ia  baza  creştinismului.  Noua 
lucrare  nu  tocmai  mare  a  avut  un  răsunet  îmbucurător 
între  membri  bisericii  cehoslovace,  aşâ  încât  după  două 
săptămâni  a  trebuit  să  se  întocmească  o  nouă  ediţie. 

Dr.  Farsky  pregăteşte  pentru  noul  an  şcolar  o  ediţie 
prelucrată,  mai  voluminoasă. 

Scurta  expunere  a  învăţăturii  religioase  a  bisericii 
cehoslovace  se  poate  cunoaşte  din  liturghie  şi  mai  ales 
din  cartea  cântecelor,  care  se  află  la  a  4-a  ediţie. 

Viitorul  bisericii  cehoslovace  este  mare.  Cu  toată 
toleranţa  ei  religioasă  faţă  de  orişice  confesiune  şi  di¬ 
recţiune  culturală,  ea  speră  de  a  deveni  punctul  lor  de 
unire  şi  pilda  unei  noue  culturi  religioase. 

Lupta  contra  catolicismului. 

Chiar  dela  început  biserica  cehoslovacă  duce  o 
luptă  grea  în  contra  bisericii  catolice,  care  este  amenin¬ 
ţată  în  activitatea  sa,  de  oarece  aproape  toţi  membri 
nouei  biserici  au  fost  romano  catolici.  Se  pare  însă,  că 
biserica  romano-catolică  n’are  puterea,  nici  mijloacele 


378 


spirituale  (sufleteşti)  pentru  a  opri  această  reformă.  Şi 
nici  nu  i  de  mirat.  Acum  300  ani,  aproape  90%  din 
populaţiunea  cehoslovacă  nu  aparţinea  bisericei  romano- 
catolice  şi  a  fost  silită  să  primească  din  nou  catolicismul, 
numai  prin  contra-reforma  forţată,  în  urma  luptei  dela 
Muntele  Alb,  la  1620.  De  aceea  biserica  catolică  nu 
trebuie  să-şi  facă  nici  o  iluzie  în  viitor,  că  va  putea 
menţine  supremaţia  asupra  unui  popor  liber  şi  foarte 
desvoltat,  nu  numai  fiziceşte,  ci  şi  sufleteşte. ; 

Obiectul  unei  deosebite  atenţiuni  îl  formează  cearta 
între  biserica  cehoslovacă  şi  catolică  pentru  clădirile 
bisericeşti.  Biserica  cehoslovacă  susţine  că  bisericile  sunt 
proprietatea  poporului.  Biserica  catolică  este  stăpână 
pe  ele,  fără  vreo  bază  juridică,  numai  pe  baza  confiş- 
c'ărei  forţate  de  acum  300  ani.  Legea  asupra  proprietă¬ 
ţilor  bisericeşti  n’a  fost  regulată  până  azi  în  Republica 
Cehoslovacă  şi  sunt  valabile  patentele  imperiale  habs- 
burgice,  din  vremea  contra  reformei.  In  mai  multe  părţi 
autoritatea  catolică  a  şi  părăsit  bisericele,  dupăce  comune 
întregi  au  trecut  la  biserica  nouă,  care  cere  regularea 
acestei  chestiuni  pe  calea  legală.  Este  evident,  că  puctul  de 
vedere  al  bisericei  catolice  nu  se  poate  susţinea  lungă 
vreme  şi  ea  însăşi  va  recunoaşte  aceasta ;  ea  se  opune 
însă  după  puterile  sale  bisericii  cehoslovace,  pentru  a 
o  împiedecă  în  înaintarea  ei. 

Biserica  cehoslovacă  este  foarte  liberală  în  ceeace 
priveşte  întrebuinţarea  bisericilor.  Ea  împrumută  princi¬ 
pala  sa  catedrală  -Staromesti  nâmesti»  din  Praga  bisericii 
ruseşti  ortodoxe,  precum  şi  altor  4  cooperaţiuni  biseri¬ 
ceşti,  cari  n’au  bisericile  lor. 

Trebuie  să  accentuăm  aci,  că  azi  când  noua  bise¬ 
rică  se  înfăţişează  ca  opera  vie  a  renaşterei  religioase,  o 
mare  parte  din  intelectuali  trece  la  biserica  cehoslovacă. 

Acum  chiar  şi  partidele  politice  au  o  atitudine  cu 
mult  mai  favorabilă  faţă  de  dânsa,  de  oarece  s’au  putut 
convinge  din  opera  ei  de  până  acum,  că  ea  stă  la  o 
parte  de  orişice  formă  de  clericalism,  iar  faţă  de  parti¬ 
dele  politice  este  neutră.  C.  S. 

Colindătorii. 

Colindătorii  caselor  din  sate 
In  iama  asta  vin  mai  rar  în  tindă 
Nu-i  lumânare  ’n  sfeşnic  să  s’aprindă 
Pe  masa  scundă,  goală  de  bucate. 

Târziu,  m  noapte,  la  o  casă  mică, 

Răsare  ’n  geam  un  zâmbet  de  văpaie; 
Inuntru  două  fete  bucălaie 
în  chip  de  rugă  mănile  ’şi  ridică. 

De- afară,  văd  lumina  cum  se  stânge, 

Cum  vălul  nopţii  înveşmântă  casa, 

Nu  plânge  lumea  că-i  săracă  masa, 

Ci  lumea  plânge,  că...  colinda  plânge. 

Volbură  Poiană. 

Reşedinţa  episcopească  din  Răşinari  în 
veacul  al  XVIll-lea. 

La  anul  1700  s'a  făcut  unirea  unei  părţi  a  Românilor  din 
Ardeal  cu  biserica  apuseană,  primind  cele  4  puncte  cari  despart 
biserica  de  apus  de  cea  de  răsărit,  şi  astfel  actul  de  unire  a 
rămas  până  în  ziua  de  astăzi,  desbinarea  bisericească  a  neamului 
nostru  de  dincoace  de  Carpaţi. 

Dela  1700  până  la  1761,  respective  1783,  biserica  ortodoxă 
din  Ardeal  a  rămas  fără  conducere  ierarhică.  Preoţii  statornici 
în  credinţă  şi  lege  erau  nevoiţi  a  primi  hirotonia  sau  la  Carloviţ, 
sau  la  ierarhii  din  principatele  române,  iar  ca  urmare  a  inventării 
nouei  confesiuni  intermediare  —  cum  o  numeşte  dl  N.  lorga 1  — 
a  fost  vacanţa  vechiului  scaun  mitropolitan  din  Alba-Iulia.  Ro¬ 
mânii  credinţei  străbune  nu  puteau  socoti  desfiinţată  vechea  lor 
Mitropolie,  câtă  vreme  nu  emanase  dintr’un  decret  special,  care  să 
stabilească  acest  fapt  istoric  în  acord  cu  mitropolia  Ungro- 
Vlahiei,  de  care  ştiau  că  sunt  în  strânsă  atârnare  canonică  şi 

1  N.  Iorga,  Ist.  Rom.  din  Ardeal  şi  Ungaria,  Buc.  1915  voi.  I.  p.  381. 


dogmatică.  Această  credinţă  a  trăit  statornic  în  sufletul  Româ¬ 
nilor  ortodocşi,  îndemnându-i  la  lupte  aprinse  şi  perseverante 
mai  bine  de  un  veac  şi  jumătate,  până  când  Ia  1864  iscusinţa 
rodnică  a  Mitropolitului  Andreiu  Şaguna,  izbuti  s’o  reinvieze 
în  forme  sigure  şi  durabile.1 

Bărbaţi  competenţi  au  scris  istoricul  desbinării,  felul  şi 
forma  cum  s’a  făcut,  iar  mai  nou  s'a  scos  la  iveală  cu  multă 
sârguinţă  reacţiunea  şi  statornicia  acelor  mucenici  ai  credinţei 
strămoşeşti  cari  cu  preţul  vieţei  au  ţinut  aprinsă  candela  orto¬ 
doxiei  în  vremile  grele  de  robie  sufletească.  In  adevăr  rămâi 
uimit  cunoscând  şi  cetind  istoria  bisericii  noastre  în  veacul  al 
XVUMea,  cum  a  putut  dăinui  peste  60  de  ani  fără  căpetenie 
supremă  bisericească,  fără  ajutor,  cum  a  putut  rezistă  tenta- 
ţiunilor  de  tot  felul,  şicanelor,  tunurilor,  bătăilor  şi  altor  multe 
neajunsuri  împreunate  cu  statornicia  în  legea  străbună  din 
veacul  amintit! 

Reacţiunea  din  partea  celor  rămaşi  in  legea  românească 
a  fost  începută  şi  continuată  şi  afară  de  graniţele  ţării.  Con¬ 
ducătorii  mişcării:  călugărul  Visarion,  Ion  Circa,  Njc.olae  Pop 
din  Balomir,  revoluţiunea  călugărului  Sofronie,  apoi  intervenţia 
rusească  provocată  de  călugărul  Nicodim  şi  de  popa  loan  din 
Aciliu  —  aceştia  înaintară  jalbele  lor  în  numele  românilor 
«neuniţi»  deoparte  Carloviţuitii,  de  altă  parte  Ţarevnei  Elisaveta 
Petrovna  a  Rusiei,  având  ca  ţintă  stoarcerea  unui  decret  im¬ 
perial,  prin  care  să  se  recunoască  dreptul  ortodocşilor  de  a  aveâ 
şi  ei  după  atâţia  ani,  episcopul  lor.  De  sine  înţeles  jalbele  în 
scris  şi  verbal  ale  conducătorilor  mai  cuprindeau  multe  din 
şicanele,  prigonirile,  nedreptăţile  la  cari  erau  supuşi  credincioşii, 
pentrucă  nu  primiau  «sfânta  unire»  cu  biserica  papistaşe.  Curtea 
din  Viena  hotăreşte  la  anul  1758  pentru  a  linişti  spiritele  re¬ 
voltate,  apoi  din  motive  politice  în  urma  legăturii  cu  curtea 
ţarului  —  numirea  unui  episcop  pentru  Românii  «neuniţi»  din 
Ardeal.  Astfel  apare  la  anul  1759  decretul  de  tolerantă  în  fa¬ 
vorul  bisericii  răsăritene,  tot  ca  o  urmare  a  intervenţiei  Ţarevnei 
Elisaveta. 


1  1.  Mateiu,  Vacanţele  Mitropoliei  ortodoxe  din  Ardeal  în  veacul 
XVIII-lea  pag.  7. 

Adevărul  de  atâtea  ori  pălmuit  în  faţă,  mai  în  urmă  a 
trebuit  să-l  recunoască  şi  împărăteasa  Maria  Terezia,  că  de  fapt 
Românii  ortodocşi  din  Ardeal  au  suferit  grele  prigoniri  pentru 
credinţa  lor  şi  astfel  dă  poruncă  să  înceteze  aceste  prigoniri. 
Convingându-se  că  nu  poate  înlătură  frământările  de  tot  felul 
numai  executând  hotărârea  din  1758  —  numeşte  ca  administrator 
al  bisericii  ortodoxe  române  din  Ardeal,  pe  episcopul  sârbesc 
din  Buda,  Dionisie  Novacovici  păstorind  dela  1761—1767,  cel 
dintâiu  administrator  episcopesc  după  o  vacanţă  de  peste  60 
de  ani  în  care  a  rămas  biserica  noastră,  după  unire.  Episcopul 
Dionisie  venind  în  Ardeal,  a  fost  instalat  la  Braşov,  la  23  Aug. 
1761,  văzând  însă  că  a  conduce  episcopia  dela  o  margine  a  ei 
va  fi  foarte  cu  anevoie,  să  aşează  încă  Ia  1761  la  Sibiiu,  unde 
îşi  închinase  o  casă  la  poarta  Cisnădiei,  plătind  ca  chirie 
140  floreni  pe  2  ani.1  Deodată  cu  vacanţa  vechiului  scaun 
mitropolitan  din  Alba-lulia  la  1700,  pentru  episcopii  de  mai 
târziu,  începând  cu  anul  1761,  se  perduse  şi  locul  de  reşedinţă, 
nu  mai  aveau  unde  să-şi  plece  capul,  astfel  vedem  pe  episcopii 
sârbi  la  Braşov,  la  Sibiiu  şi  de  comun  în  Răşinari.  Episcopul 
Novacovici  în  casa  închiriată  la  Sibiiu  nu  se  prea  simţiâ  acasă 
In  acest  oraş  atât  de  străin  pe  vremuri  faţă  de  orice  emanci¬ 
pare  a  poporului  român.  Simţindu-se  străin  «arhiereul»  Dionisie 
îşi  îndreaptă  gândul  în  altă  parte  spre  poporul  dela  sate,  unde 
era  mulţimea  şi  turma  credincioşilor  pentru  a  căror  păstorire 
venise  din  Buda  In  Ardeal.  Astfel  în  anul  1754  cerea  episcopul 
Dionisie  dela  guvernul  ardelean  voie,  să  poată  cumpără  ori  în 
Orăştie,  ori  în  Vad  (jud.  Solnocului),  ori  în  părţile  Sebeşului 
un  loc  potrivit  spre  a  zidi  o  reşedinţă  episcopească.  în  acelaş 
an  cerii  dela  guvern  un  ajutor  de  2000  floreni  ca  să-şi  clădească 
în  comuna  Răşinari  o  modestă  reşedinţă,  care  ajutor  însă  nu 
i-s’a  dat. 2  în  Sibiiu  nu  puteă  să-şi  clădească  sau  se  cumpere 
reşedinţă,  căci  Saşii  nu  ar  fi  dat  voie,  ci  numai  în  chirie  la  pe¬ 
riferia  oraşului,  după  cum  vedem  şi  mai  târziu,  punând  piedeci 
atât  episcopului  Moga  la  cumpărarea  caselor  pentru  reşedinţă 
şi  şcoală  teologică  în  strada  Cisnădiei,  cât  şi  urmaşului  său  în 

1  Cf.  I.  Lupaş,  Ist.  bis.  a  Românilor  Ardeleni  p.  122  şi  urm. 

*  N,  lorga,  Sate  şi  preoţi. 

scaun,  mitropolitului  Şaguna,  care  deasemenea  a  întimpinat 
greutăţi  pentru  a  câştigă  un  loc  pentru  zidirea  catedralei  şi  a 
edificiilor  necesare  unui  centru  mitropolitan.  Episcopului  Moga, 
magistratul  oraşului  Sibiiu  iau  aruncat  mobilele  în  stradă,  ne¬ 
voind  să  se  mute  din  locuinţa  închiriată  în  strada  Urezului,  iar 
la  cumpărarea  celor  dintâiu  case  în  interiorul  oraşului,  vecină¬ 
tatea  săsească  a  încercat  să  zădărnicească  şi  impedece  cumpă¬ 
rarea  acelor  case  din  partea  unui  străin  —  astfel  acest  episcop 
In  amărăciunea  sufletului  său  a  plătit  preţul  caselor  cumpărate 
numai  în  bani  de  aramă,  ca  să  arete  magistratului  cât  de  grea 
trăeşte  un  episcop  român,  şi  cât  de  cu  anevoie  poate  adună 
mijloacele  pentru  înaintarea  bisericii  sale.  Chiar  şi  episcopul 
Moga  a  fost  îndrumat  de  magistratul  oraşului  Sibiiu  să-şi  mute 
reşedinţa  la  Răşinari,  unde  au  locuit  şi  antecesorii  săi,  episcopii 
după  naţionalitate  sârbi.1  In  interiorul  oraşului  nu  se  da  voie 
ca  Românii  să-şi  edifice  biserică,  cel  mult  într'o  curte  închisă, 
însă  fără  turn  şi  fără  clopote. 

Intre  astfel  de  împrejurări  arhiereul  Dionisie  nu  se  puteâ 
gândi  să  aibă  în  Sibiiu  o  casă  proprie  ca  reşedinţă  episco- 
pească;  erau  prea  maştere  împrejurările  şi  mai  maşteri  stăpâ- 
nitorii  Saşi.  Dupăce  nici  ajutorul  cerut  dela  guvern  la  1764  nu 
i  s’a  dat  pentru  a- şi  clădi  o  modestă  reşedinţă  în  comuna  Ră¬ 
şinari  —  episcopul  Dionisie  s’a  văzut  silit  a  se  mulţumi  cu 
«modesta  căsuţă  ţărănească*  dată  de  credincioşii  din  Răşinari 
încă  la  venirea  sa  în  Ardeal.  Atât  el,  cât  şi  urmaşii  în  scaunul 
episcopesc  până  la  anul  1796  aici  în  Răşinari  aveau  locuinţa 
stabilă,  având  fiecare  şi  o  locuinţă  închiriată  la  Sibiiu,  unde 
ţineau  şedinţe  cu  membrii  consistoriali.  Din  aceste  două  locuri 
fac  vizitaţiuni  în  eparhie,  organizează  câtuşi  de  puţin  biserica 
încredinţată  lor,  atâţia  ani  rămasă  fără  păstor. 

Arhiereul  Dionisie  încă  Ia  15  Iulie  1763  trimite  o  circulară 
din  Răşinari  şi  între  alte  zice:  «Nici  clericii,  nici  laicii  să  nu  vă 
încumetaţi  a  vă  amestecă  în  afacerile  religioase  ale  uniţilor,  a-i 
îndemnă  să  treacă  dela  uniune  la  neuniune,  fie  aceasta  prin 
graiu  viu  ori  în  scris,  fie  în  taină  ori  pe  faţă,  fie  în  persoană, 
ori  prin  mijlocirea  cuiva»,  astfel  oricât  s’a  străduit  a  vizită  eparhia, 
nu  puteâ  să  lucreze  pe  faţă  pentru  întărirea  ortodoxiei  din  cauza 


1  Bis.  Catedrală,  Sibiiu  pag.  63, 

restricţiunilor  impuse,  ba  ce  e  mai  mult  edictul  împărătesc  din 
1762  făceau  din  acest  episcop  un  «jandarm  împărătesc».  La 
anul  1764,  13  Decemvrie  datează  din  Răşinari  pastorala  de  săr¬ 
bătorile  «Naşterii  Domnului»,  apoi  la  Aprilie  22,  August  27  anul 
1767  trimite  Braşovenilor  diferite  acte  şi  în  acelaş  an  August  23 
scrie  de  aici  lui  Buccow  să  se  numească  succesor,  dorind  a 
părăsi  această  eparhie.  Probabil  multele  şicane,  îngrădirile  puse 
în  cale  de  a  nu  fi  liber  nici  !n  manifestările  de  ordin  sufletesc 
în  ceeace  priveşte  ortodoxia,  apoi  faptul  că  eră  prea  străin,  prea 
înlănţuit  de  a  scoate  din  robia  sufletească  pe  credincioşii  săi, 
curând  după  venirea  sa  în  Ardeal  îl  vedem  încă  la  anul  1762 
cerând  împărătesei  să*l  dispenseze  de  sarcina  primită,  de  oarece 
este  bătrân  şi  slab  şi  n'are  nici  reşedinţă .  nici  venituri.1 

După  moartea  lui  Novacovici  la  1767  se  numî  ca  admi¬ 
nistrator  I.  Georgevici  episcopul  din  Vârşeţ,  care  însă  nu-şi 
ocupă  postul  şi  în  locul  lui  ajunge  dela  1771—1773  Sofronie 
Chirilovici.  Dela  1773—1783  biserica  ortodoxă  a  rămas  sub 
conducerea  «vicarăşului»  I.  Popovici  din  Hondol.  împăratul 
losif  al  H  lea  numi  de  episcop  statornic  pentru  Românii  ort.  pe 
Gedeon  Nichitici  dela  1783—1788,  arhimandritul  dela  mănă¬ 
stirea  sârbească  din  Şişatovaţ.  El  a  funcţionat  şi  pe  vremea 
episcopului  Novacovici  ca  preot  şi  protopop  în  Ardeal  şi  astfel 
cunoşteă  bine  împrejurările  de  aici.  E  înmormântat  în  biserica 
cea  veche  din  Răşinari.  Dela  178Q — 17Q6  a  urmat  arhimandritul 
mănăstirii  Bezdin  din  Banat,  Gerasim  Adamovici,  despre  care 
mai  nou  se  afirmă,  că  nu  e  înmormântat  lângă  antecesorul  său, 
ci  în  Sibiiu  în  biserica  din  strada  Lungă.  Atât  Nichitici  cât  şi 
Adamovici  locuiesc  în  Răşinari  în  aceiaş  căsuţă  ţărănească  ca 
reşedinţă  episcopească  —  mărturie  până  în  ziua  de  astăzi  de 
starea  bisericii  de  pe  acele  vremuri. 

Astfel  putem  stabili  că  comuna  Răşinari  a  fost  loc  de  re¬ 
şedinţă  episcopească  între  anii  1761 — 1796  locuind  acî  mai  mult 
sau  mai  puţin  3  episcopi  sârbi:  Novacovici,  Nichitici  şi  Ada¬ 
movici.  Ce  a  silit  şi  îndemnat  pe  aceşti  episcopi  să  locuiască 
în  Răşinari?  Năcazurile  de  tot  felul,  sărăcia,  umilinţa  în  care 
se  află  biserica  noastră  după  unire,  neavând  unde  să-şi  plece 
capul.  Din  Braşov,  unde  a  fost  instalat  cel  dintâiu  administrator 

’  I.  Matei,  Vacanţele  Mit,  ort.  p.  24. 

eră  greu  să  se  administreze  o  eparhie,  Sibiiul  nu  concedeâ  unui 
episcop  să-şi  cumpere  casă  ca  reşedinţă,  astfel  cei  3  episcopi 
au  putut  să  închirieze  numai  la  Sibiiu,  cel  dintâiu  la  poarta 
Cisnădiei,  cei  doi  din  urmă  având  «cuartir»  în  uliţa  Turnului. 
Intre  astfel  de  împrejurări  mai  bine  se  simţeau  în  mijlocul  po¬ 
porului,  mai  ales  că  comuna  le-a  oferit  această  «smerită  căsuţă» 
ca  loc  de  reşedinţă.  Aici  în  Răşinari  aveau  o  frumoasă  biserică 
restaurată  Ia  anul  1755,  zugrăvită  în  interior  şi  exterior,  în  locul 
altei  biserici  de  lemn  ce  s’a  fost  zidit  la  anul  1383  prin  Radu 
Negru  1.  Această  biserică  răpită  de  uniţi  şi  dăruită  lor  de  îm¬ 
părăteasa  M.  Terezia,  după  câţiva  ani  prin  lupte  şi  revoluţii 
cum  puţine  s’au  pomenit  în  istoria  unirii  —  a  fost  retrocedată 
ortodocşilor  încă  pe  timpul  lui  Novacovici.  Aici  aveau  pe  «eru¬ 
ditul»  protopop  Sava  Popovici  «care  a  slujit  pe  patru  vlădici» 
mai  târziu  asesor  episcopesc,  acesta  a  copiat  vr’o  15  manuscrise 
de  conţinut  religios,  istoric  cu  o  rară  caligrafie  şi  cu  multe  de¬ 
semnări  in  culori.  Acesta  adeseori  îi  însoţea  în  vizitaţiuni  ca¬ 
nonice  şi  în  călătoriile  lor  la  Carloviţ  şi  Timişoara,  sau  rămâneâ 
în  reşedinţă  sau  în  «cuartir»  în  absenţa  lor. 

Episcopii  sârbi  au  aflat  în  comuna  Răşinari  credincioşi  pra¬ 
voslavnici,  cari  suferind  temniţă  şi  bătăi,  cu  preţul  vieţei  au  sus¬ 
ţinut  ortodoxia  faţă  de  nenumăratele  tentaţiuni,  siluiri  ce  le  fă¬ 
ceau  stăpânitorii  de  pe  vremuri,  cât  şi  magistratul  Sibiiului  şi 
episcopii  uniţi.  Astfel  ni  se  păstrează  cazul  poate  cel  mai  ca¬ 
racteristic  din  anul  1745,  când  magistratul  Sibiiului  hotărâse  a 
publică  «patenta»,  mai  .bine  zis  «goana  înpotriva  preoţilor  ne¬ 
uniţi  şi  a  poporului,  care  nu  voiâ  să  primească  unirea».  In  18 
Aprilie  acelaş  an  sătenii  din  Răşinari  se  adunară  cu  mic  cu  mare 
şi  s’au  dus  cu  toţii  Ia  protopopul  unit,  i-au  luat  cheile  bisericii 
—  care  a  fost  a  ortodocşilor  —  în  care  au  introdus  îndată  pe 
preoţii  neuniţi.  Protectorul  uniţilor,  magistratul  din  Sibiiu  ho¬ 
tărî  să  se  trimită  în  Răşinari  un  comisar  întovărăşit  de  cance- 
listul  român,  apoi  căpitanul  oraşului  cu  câţiva  oameni  bine  înar¬ 
maţi.  ca  să  înfricoşeze  pe  săteni  şi  să  prindă  pe  preoţii  neuniţi 
şi  pe  căpeteniile  mai  însemnate.  Neaflând  pe  alţii,  arestară  pe 
judele  şi  subjudele  satului  şi  ii  duseră  în  oraş.  Primarul  ora¬ 
şului,  raportează  magistratului,  că  des  de  dimineaţă  tot  satul, 
cu  muieri  şi  cu  copii  s’a  sculat  şi  a  venit  la  Sibiiu  şi  în  faţa 

unei  renitenţe  atât  de  stăruitoare  a  Valahilor  să  cumpănească 
bine  lucrurile.  Preoţii  uniţi  au  fost  chemaţi  la  magistrat  să  li  se 
predeâ  cheile  bisericii,  dar  aceştia  refuzară  spunând,  că  astfel 
nu  pot  fi  siguri  nici  unul  de  vieaţa  lor  şi  dintre  oamenii  din 
sat  nici  unul  nu  va  vrea  să  vină  la  biserică.  Bătrânii  satului  de¬ 
clară  magistratului  în  numele  Întregului  sat,  că  nu  mai  primesc 
nici  odată  pe  preoţii  uniţi  şi  nici  nu  Vor  mai  merge  cu  ei  la 
biserică.  Ei  mărturiseau  că  restituesc  uniţilor  cheile  bisericii, 
dar  se  roagă  cu  insistenţă  să-i  lase  in  credinţa  lor  veche  a  bi¬ 
sericii  răsăritene  «căci  ei  mai  bine  mor  cu  toţii,  ori  se  împăr¬ 
tăşesc  în  loc  de  Paşti  cu  muguri  de  stejar,  decât  să  meargă  la 
biserică  deodată  cu  preoţii  uniţi*.  Nouăsprezece  bătrâni  din  cei 
prezenţi  steteră  buni  că  nu  li  se  va  mai  întâmplă  nimic  rău 
preoţilor  uniţi,  stabilindu  se  un  fel  de  pace  de  nevoie  —  totuş 
magistratul  în  urmă  hotărî  să  aresteze  pe  cei  2  juzi  şi  3  bă¬ 
trâni,  cari  steteră  6  săptămâni  în  temniţă,  când  apoi  magistratul 
le  luă  o  declaraţie,  că  pe  viitor  se  vor  purtă  mai  bine.1  Magi¬ 
stratul  Sibiiului  aveă  o  ţinută  foarte  dujmănoasă  faţă  de  poporul 
din  Răşinari,  care  încă  la  1733  pornise  un  proces  monstru  de 
revendicare  a  teritorului  său,  luat  în  stăpânire  şi  folosinţă  pe 
nedreptul  considerând  comuna  ca  «pertinenţie»  a  oraşului,  iar 
locuitorii  ca  iobagi.  Acest  proces  s’a  terminat  la  1786  după  53 
de  ani  de  mari  lupte  şi  năcazuri  prin  împăratul  losif  al  11-lea 
care  a  declarat  comuna  de  «liberă  regească*. 

Corifeii  reacţiunii  contra  unirii  au  fost  popa  Maniu  şi 
popa  Vasilie.  Văzând  Răşinărenii  că  stăpânirea  forţează  credinţa' 
lor  străbună  au  recurs  la  fel  şi  fel  de  mijloace,  astfel  au  dus 
în  biserica  răpită  un  câne  mort  şi  au  aruncat  pe  fereastră  cu 
pietrii,  în  preotul  care  liturgiseă.  Neavând  sfârşit  aceste  fră¬ 
mântări,  la  anul  1761  generalul  Buccow  plecă  cu  6  companii 
de  infanterişti  şi  o  trupă  de  husari  la  Răşinari,  ducând  cu  sine 
şi  câteva  tunuri,  pe  cari  le  aşeză  pe  colinele  din  apropierea 
satului  numite  «Costiţă»  şi  ameninţând  totodată  pe  locuitori  că 
le  face  casele  scrum,  dacă  nu  se  supun.  Nevoind  să  predeâ 
cheile  nici  după  ameninţarea  cu  sabia  şi  tunul,  fură  svântaţi  în 
bătăi  şi  biserica  din  nou  predată  uniţilor,  ca  nu  peste  multă 

1  Cf.  Dr.  Silv.  Dragomir,  Ist.  desrobirii  relig.  în  veacul  XVUI-lea 
pag.  155  şi  mm. 

vreme  să  revină  pentru  totdeauna  ortodocşilor  cari  au  zidit-o 
şi  la  a  cărei  renovare  contribuiseră  cu  2000  floreni.  Tot  pentru 
ţinuta  dîrză  şi  statornică  in  legea  străbună  au  fost  pedepsiţi  la 
1746—1747  odată  solvind  directorului  fiscal  Petru  Dobra  suma 
de  800  fl.  altădată  senatorului  Wagner  din  Sibiiu  1000  fiorini 
«pentrucă  nu  au  voit  să  Îmbrăţişeze  unirea».  Frământările  şi 
lupta  religioasă  se  potolesc  cu  venirea  In  Răşinari  a  episco¬ 
pului  Dionisie  Novacovici,  unde  Îşi  aveâ  şi  reşedinţa  episco- 
pească. 

«Casa  episcopească»,  «smerita  căsuţă  ţărănească»,  reşe¬ 
dinţa  episcopilor:  Dionisie  Novacovici,  Gedeon  Nichitici,  Ge- 
rasim  Adamovici  —  a  trecut  prin  multe  peripeţii  după  moartea 
celui  din  urmă  episcop.  Zidită  la  1767  —  o  altă  inscripţie  ne 
arată  zidirea  ca  anterioară  acestui  an  —  Intr’o  vreme  a  servit 
şi  ca  local  de  şcoală  pentru  fetiţe  In  veacul  XlXIea.  Pe  grinda 
din  «casa  cea  mare»  e  o  inscripţie  sârbească  pe  care  nu  o 
putem  tălmăci.  Această  reşedinţă,  aşezată  In  nemijlocita  apro¬ 
piere  a  bisericii  vechi,  în  marginea  cimiterului  de  odinioară, 
având  In  stânga  şcoala  cea  veche  zidită  la  anul  1754  —  astăzi 
pe  acest  loc  mesconiţele  comunale  —  iar  In  faţă  biserica  veche 
serveâ  ca  loc  de  linişte  şi  meditare  pentru  «vlădicii»  chemaţi 
a  conduce  şi  organiză  câtuş  de  puţin  biserica  noastră  ortodoxă. 
Reşedinţa  zidită  din  lemn,  acoperită  cu  şisă,  constă  din  3  odăi 
destul  de  spaţioase.  Tradiţia  ne-a  păstrat,  că  nu  toate  odăile 
erau  ale  episcopilor  ci  In  odaia  din  mijloc  şi  stânga  sau  in 
«tindă»  şi  «coamăr»  locuiâ  protopopul  Coman  Bârsan,  care  eră 
şi  Îngrijitorul  casei  în  absenţa  lor,  iar  când  erau  acasă  le  sta 
Ia  îndemână  cu  cele  trebuincioase.  Amănunte  nu  ne-au  rămas 
din  vieaţa  şi  petrecerea  lor  aici,  actele  cari  s'au  păstrat  în  ar¬ 
hiva  Consistorului  din  Sibiiu,  au  căzut  pradă  flăcărilor  în  re¬ 
voluţia  anului  1848. 

Ce  m’a  îndemnat  să  adun  Intr’un  mănunchiu  aceste  date 
răsleţe  referitoare  la  reşedinţa  episcopilor  sârbi  în  Răşinari? 
Împrejurarea,  că  această  casă  total  ruinată  şi  trecută  prin  multe 
mâni,  a  ajuns  din  nou  in  posesiunea  bisericii  in  momentul  când 
demolarea  şi  nimicirea  ei  eră  chestiune  numai  de  ceasuri^  Unii 
au  fost  de  părere  că  această  casă  ti  ebue  nimicită  ca  să  nu  mai 

vedem  starea  umilită  tn  care  se  atiă  biserica  noastră  inainte  cu 
peste  150  de  ani,  alţii  din  contră,  erau  de  părere  ca  reşedinţa 
să  fie  restaurată  întocmai.  In  anul  acesta  s’a  şi  restaurat  —  sub 
deosebita  pricepere  şi  supraveghere  a  preotului  Maniu  Lungu  — 
din  fundament  păstrându  se  intru  toate  forma  veche  a  clădirii, 
devenind  astfel  un  modest  monument  istoric-bisericesc.  La  suma 
considerabilă  ce  a  reclamat-o  această  temeinică  restaurare  a  re- 
şedinţii  de  aproape  40,000  Lei,  a  contribuit  guvernul  nostru  de 
astăzi  şi  cel  precedent  prin  mijlocirea  I.  P.  S.  mitropolit  Nicolae 
şi  bunăvoinţa  dlui  Octavian  Ooga. 

In  viitor  fosta  reşedinţă  episcopească  va  deveni  un  mic 
muzeu  local,  unde  se  vor  păstră  lucruri  şi  obiecte  din  vremea 
episcopilor  sârbi,  ce  ni  s’au  păstrat  şi  alte  de  interes  cultural 
şi  istoric. 

Privind  fosta  reşedinţă  episcopească  din  Răşinari  Intre . 
anii  1761—1796,  citim  ca  intr’o  carte  starea  umilită  a  bisericii 
ortodoxe  de  pe  vremuri  —  asemănându-o  cu  reşedinţele  ac¬ 
tuale  din  Sibiiu  avem  perspectiva  de  desvoltare  şi  progres: 
unde,  şi  ce  am  fost,  şi  până  unde  am  putut  ajunge  astăzi  cu 
biserica  noastră  ortodoxă  din  Ardeal. 

Răşinari,  Iunie  1923.  .  Emilian  Cieran, 

_  preot  ort. 

"W.  Fetzrtu. 

atitudinea  preotului  creştin  faţă  de  chestiunea  socială. 

(Urmare). 

Cu  privire  la  modul  cum  s’ar  putea  reacţiona  cu 
succes  împotriva  mamonismului,  avem  multe  de  învăţat 
dela  marii  creştini  ai  trecutului  —  sau  cel  puţin  dela 
punctul  lor  de  vedere  general,  dela  metoda  lor  funda¬ 
mentală;  tocmai  într’o  epocă  materialistă  ca  a  noastră, 
în  loc  de  a  face  economie  politică,  e  de  nevoie  să  re¬ 
venim  Ia  sâmburele  spiritual  al  creştinismului. 

Cât  de  infinit  mai  adânc  şi  mai  temeinic  este  spre 
exemplu  răspunsul,  pe  care  Francisc  de  Assisi  îl  dă  ma¬ 
monismului  contemporanilor  săi,  faţă  de  tot  ce  ştiu  să 

2* 


388 


spună  reprezentanţii  unui  creştinism  în  mare  parte  so¬ 
cial  politic!  Plecând  dela  ideia  exactă,  că  creştinismul 
ar  trebui  să  se  dovedească  şi  ca  putere  de  transfor¬ 
mare  socială,  aceştia  îndreaptă  pe  om  greşit  înafară,  în 
loc  de  a  luă  din  privirea  stărilor  noastre  culturale  cel 
mai  puternic  imbold,  ca,  prin  mijlocul  îmbogăţirei  şi 
adâncirei  lumii  interne,  —  să-l  libereze  de  puterea  tira¬ 
nică  a  lumii  externe  şi  de  preţuirea  exagerată  a  facto¬ 
rilor  şi  ti  condiţiunilor  externe  a  progresului! 

«Sărăcia  de  bună  voie»  a  lui  Francisc  de  Assisi  a 
fost  fără  îndoială  un  remediu  personal  şi  social  de  primul 
rang.  De  sigur  că  noi  nu  vrem  să  o  prezentăm  ca  un 
program  social  pentru  vremurile  de  acum.  Chiar  Fian- 
cisc  nu  pretindeâ  aceasta  dela  cultură,  ca  Tolstoi,  ci  a 
realizat-o  într’un  cerc  restrâns,  care  cu  spiritul  şi  cu 
ideia  sa  fundamentală  trebuia  să  exercite  o  influenţă 
educativă  şi  să  fie  aşâ  zicând  o  călăuză  a  conştiinţei 
pentru  întreaga  cultură.  Dela  această  idee  fundamentală 
am  putea  şi  azi  învăţă  foarte  mult,  anume  că,  înainte 
de  orice,  e  de  nevoie  să  se  înfrângă  în  orice  om  tirania 
trebuinţei,  dacă  se  voeşte  a  se  ajunge  la  adevărata  ră¬ 
dăcină  a  idolatriei  aurului.  Francisc  continuă  şi  azi,  fără 
să  ştim,  a  lucră  în  adâncul  conştiinţei  noastre  sociale. 
El  a  îndulcit  Ia  mii  de  proletari  ghimpele  şi  umilinţa 
sărădiei  lor  şi  la  mii  de  bogaţi  a  minat  pe  încetul  pre¬ 
ţuirea  peste  măsură  a  averii,  a  depreciat  în  ambele  clase 
obiectul  descordiei  a  pus  pe  primul  plan,  în  centru, 
liberarea  personală  şi  interioară  de  sub  sclăvia  aurului 
şi  de  dorinţa  de  putere,  a  proslăvit  şi  demonstrat  cu 
propria  sa  vieaţă,  realitatea  unei  lumi  mai  superioare! 
Astfel  că,  paralizând  şi  înnăduşind  puterea  impulsivă  a 
lăcomiei  nemăsurată  prin  trebuinţe  mai  superioare  şi 
ţinte  mai  înalte,  el  a  lucrat  regenerând  nu  numai  per¬ 
sonal,  ci  şi  social  şi  a  trezit  puteri,  care  încet,  dar  ire¬ 
zistibil  îşi  exercită  influenţa  asupra  procesului  de  vieaţă 
al  societăţii. 

Dacă  în  cele  de  mai  înainte  s’a  vorbit  atât  de  mult 
despre  laturea  internă-umană  a  problemei,  fireşte  că  nu 
trebue  să  se  zică  că  un  reprezentant  al  creştinismului 
n’ar  aveă  dreptul  să  se  gândească  şi  să  se  întrebe :  care 
ar  fi  formele  externe  sociale  cele  mai  conforme  cu  ca¬ 
racterul  fundamental  al  creştinismului  şi  care  ar  putea 
favoriza  şi  întări  acest  caracter.  Ba  încă  n’ar  fi  chiar 
nimic  de  zis,  dacă  eventual  s’ar  găsi  preoţi,  care,  sim¬ 
ţind  chemare  specială  pentru  aceasta,  şi-ar  închină  în¬ 
treaga  lor  vieaţă  pentru  activitatea  socială.  Şi  fără  în¬ 
doială  e  şi  drept,  ca  sentimentul  într’adevăr  religios  să 
producă  totdeauna  activitate  de  reformă  şi  de  asistenţă 
socială,  ca  manifestare  externă  a  abundenţei  de  iubire, 
ce  cucereşte  lumea.  Dacă  n’ar  sta  autorul  pe  această 
temelie,  atunci  n’ar  fi  intervenit  el  în  această  carte  aşâ 
de  făţiş  pentru  activitatea  socială.  Totul  este  ca  să  se 
privească  activitatea  practică  numai  ca  un  rezultat  in¬ 
dispensabil  al  îngrijirei  creştine  a  sufletului,  dar  să  nu 
fie  pusă  în  locul  îngrijirei  sufleteşti.  Aceasta  ar  fi  acelaş 
lucru  ca  şi  când  cineva,  preocupat  de  tramvaiul  elec¬ 
tric,  ar  uită  staţia  producătoare  de  energie.  Dacă  ingi¬ 
nerii  dela  uzina  electrică  s’ar  face  conducători  de  tramvai, 
atunci  tramvaiul  s’ar  opri  în  cele  din  urmă  şi  ar  aminti 
în  mod  violent  celor  interesaţi  de  legea  diviziunii  muncii 
şi  de  ordinea  ierarhică  a  funcţionarilor.  Lucraţi  practic, 
dar  recunoaşteţi  opera  internă  ca  pe  cea  dintâi  şi  cea 
mai  necesară  —  tocmai,  pentrucă  numai  dela  ea  vin 
şi  marile  puteri  pentru  activitatea  externă  lumească 
şi  pentrucă  prin  ea  se  liberează  omul  din  izolarea  ego¬ 
istă  şi  se  formează  pentru  comunitate. 

In  cele  următoare  se  vor  înfăţişă  câteva  primejdii 
speciale,  ce  ameninţă  pe  preotul,  preocupat  de  che¬ 
stiunea  socială,  dacă  nu  înţelege  complect  acest  prin¬ 
cipiu  şi  dacă  nu-1  face  în  mod  consecvent  de  normă 
pentru  întreaga  sa  purtare  şi  cugetare. 

«i 

*  * 

Dacă  atenţiunea  preotului  e  prea  mult  îndreptată 
la  amănuntele  problemei  sociale  şi  la  controversele  ei 

economice  şi  tehnice,  complicate,  atunci  el  este  expus 
inainte  de  orice,  din  pricina  lipsei  unei  priviri  generale 
solide  şi  a  unei  concepţii  personale  temeinice,  să  se 
lase  înşelat  de  o  literatură  unilaterală,  să  admită  teorii 
respinse  de  ştiinţă  şi  la  stabilirea  răspunderilor,  cui  trebue 
să  se  atribue  relele  sociale,  să  nu  vadă  clar  partea  ce- o 
aici  au  împrejurările  externe. 

Voim  să  lămurim  cele  evidenţiate  aici  cu  câteva 
exemple  concrete.  Pericolul  cel  dintâi,  în  care  cad  cei 
mai  uşor  toţi  idealiştii  sociali,  este  revolta  morală  exa¬ 
gerată  faţă  de  «capitalism».  Desigur  că  nu  putem  fi 
bănuiţi  că  voim  să  luăm  apărarea  degenerării  materiale 
a  civilizaţiei  moderne,  dar  socotim  că  e  o  mare  greşală, 
când  se  voeşte  a  se  pune  această  degenerare  în  soco¬ 
teala  unui  anumit  sistem.  Creşterea  extraordinară  a  ener¬ 
giei  spirituale,  sociale  şi  morale  a  omenirii  civilizate, 
dela  căderea  păgânismului  încoace,  a  produs  marele 
triumf  economic  şi  tehnic  al  omului  asupra  naturii. 
Acest  triumf,  şi  nu  ordinea  capitalistă,  a  revărsat  apoi 
peste  noi  un  mare  belşug  de  bunuri  materiale,  la  înăl¬ 
ţimea  căruia  nu  eră  cultura  noastră  internă.  Şi  mizeria 
socială  eră,  în  această  lume  inperfectă,  inevitabilul  fe¬ 
nomen  însoţitor  al  transiţiei  dela  vieaţa  închisă  la  vieaţa 
economică  mondială,  dela  meserie  la  manufactură,  dela 
manufactură  la  tehnica  marei  industrii  moderne;  dacă 
toată  această  desvoltare  imensă  s’ar  fi  realizat  sub  un 
regim  socialist,  atunci  ar  fi  adus  cu  sine  poate  o  mi¬ 
zerie  şi  mai  mare  şi  piedici  mai  încurcate,  mari,  în  calea 
giganticului  proces  de  vieaţă  a  societăţii.  Dacă  vrea 
careva  să  fie  un  proslăvitor  a  timpurilor  vechi,  bune, 
cu  vieaţa  lor  locală,  cu  poştalioanele  şi  liniştea  lor  idi¬ 
lică  —  bine,  dar  atunci  să  fie  consecvent  şi  să  rămână 
un  reacţionar.  Dacă  recunoaşte  însă  tehnica  modernă, 
atunci  desigur  e  de  dorit  să  facă  totul  pentru  a  îndulci 
asperităţile  ei  şi  să  facă  din  ea  din  ce  în  ce  mai  mult 
servitoarea,  în  loc  de  stăpâna  culturii;  dar  să  se  înce¬ 
teze  în  fine  cu  veşnica  insultă  la  adresa  capitalismului, 
a  cărui  activitate  uriaşă  în  organizaţia  vieţii  economice 

mondiale  este  totuşi  o  mândrie  a  energiei  umane.  Şi 
să  se  înceteze  de  a  se  prezentă  ca  o  crimă  a  capita¬ 
lismului  întreaga  mizerie,  ce  din  nenorocire  a  avut  ca 
urmare  expasiunea  economică  şi  tehnică  a  occidentului, 
ca  un  efect  al  unei  sistematice  şi  diabolice  exploatări 
şi  a  lăcomiei  de  bani  şi  să  se  atribuiască  o  fază  de 
tranziţie  fiinţei  întregului  sistem.  Tocmai  în  acest  punct 
unii  socialişti  idealişti  îşi  permit  adeseori  o  vorbire  de 
tot  ignorantă,  care  serveşte  numai  ca  să  discrediteze 
din  nou  idealismul  în  ochii  oamenilor  «practici».  Fapt 
este  că  cea  mai  mare  mizerie  stăpâneşte  în  industria 
casnică  şi  în  alte  forme  vechi  şi  inferioare  de  exploa¬ 
tare,  în  timp  ce  muncitorimea  tocmai  a  marii  industrii 
capitaliste,  în  toate  ţările,  s’a  transformat  într’o  clasă  de 
mijloc,  ale  cărei  venituri  nu  rareori  trec  cu  mult  peste 
ceeace  astăzi  revine  micei  funcţionărimi. 

(Va  nrmâ)  Traducere  de  1.  C.  Negoiţft. 

Un  dar  de  Crăciun. 

—  „Lumina  Satelor1*.  — 

Este  un  vechiu  obicei  creştinesc  ca,  la  praznicul  Naşterii 
Domnului,  părinţi  şi  copii  să-şi  facă  daruri  unul  altuia;  prietinii 
să-şi  cinstească  lucruri  între  olaltă,  pe  cari  le  păstrează,  ca  amin¬ 
tire  frumoasă. 

In  alte  vremuri  se  puteau  face  cheltueli  şi  pe  «nimicuri»,  pe 
lucruri,  cari  aduceau  o  bucurie,  o  plăcere  numai.  Azi  însă  zilele  sunt 
mult  mai  pline  de  griji,  decât  ca  oamenii  să  nu-şi  tragă  seama, 
că  banul  nu  se  mai  dă  din  mână  decât  pe  lucruri  folositoare. 
Chiar  între  aceste  lucruri  trebue  să  facem  deosebirea  de  lucruri 
folositoare  vieţii  vremelnice  şi  de  lucruri  cari  slujesc  ţinte  mai 
înalte,  sunt  puse  în  slujba  sufletului,  al  cărui  preţ  e  mai  pe  sus 
de  bunurile  lumii  acesteia  şi  vieaţa  Iui  trece  dincolo  de  mar¬ 
ginea  mormântului. 

Intre  aceste  din  urmă  socotesc  eu,  ca  un  lucru  de  mare 
folos  sufletului,  cetirea  gazetei  «Lumina  Satelor».  Ea  aduce 
veşti  din  vieaţa  ţării  noastre  scumpe,  şi  din  vieaţa  lumii  mari, 
răspândeşte  lumină  şi  învăţătură  pentru  toate  trebuinţele  vieţii 

dela  ţară,  şi  mai  presus  de  toate  aduce  în  casa  creştinului  lu¬ 
mina  şi  învăţătura  Evangheliei  Domnului  nostru  Isus  Hristos 
în  cuvinte,  în  chipuri  şi  frumoase  icoane.  E  un  prieten,  un 
sfetnic  şi  mai  ales  un  învăţător  nepreţuit. 

Suntem  în  aşteptarea  venirii  Domnului,  ne  pregătim  de 
praznicul  minunatei  Lui  naşteri.  Eră  loc  destul  în  lumea  largă ; 
câte  paturi  moi  n’au  fost  prin  strălucitoarele  palate,  câte  adă¬ 
posturi  cuviincioase  n’ar  fi  găsit  în  mulţimea  de  case  bine- 
orânduite  ale  oamenilor  din  vremea  aceea;  dar  Domnul  a  voit 
să  se  nască  întEo  anumită  peşteră,  în  ieslea  umilită  de  acolo. 
IntEun  anumit  loc  numai  a  vrut  să  se  nască,  acolo  unde  erau 
aproape  păstorii  cu  suflete  curate;  unde  îngerii  în  noaptea  sfântă, 
au  putut  să  înalţe  cântece  de  slavă  întru  mărirea  Celui  născut 
din  Tatăl  plin  de  har  şi  de  adevăr,  «mărire  întru  cei  de  sus  Iui 
Dumnezeu»,  fără  ca  zgomotul  lumii  să  tulbure  cântarea  lor. 

Şi  acum,  când  Domnul  pentru  a  noastră  mântuire  vine 
să  se  nască  din  nou,  El  nu  se  sălăşlueşte  oriunde,  nu  intră  în 
orice  casă  şi  nu  se  adăposteşte  decât  în  trio  anumită  inimă. 

Plăcută  este  Domnului  grija  omului  de  a  avea  la  sărbă¬ 
toarea  naşterii  Lui  o  haină  nouă;  Ei  priveşte  cu  bucurie  la 
femeea,  care  a  ostenit  sârguincios  să-şi  pună  casa  în  rând,  să-o 
primenească  şi  împodobească;  şi  binecuvintează  cu  amândouă 
mânile  bucatele  mai  alese  la  Crăciun,  ca  altădată;  se  aşează 
chiar  la  masa  celuice  îl  pofteşte  cu  gând  curat  şi  bun. 

Dar  Domnul  nu  vrea  să  rămână  numai  în  casa  ta,  nu  vrea 
să  ospăteze  numai  la  masa  ta.  el  bate  la  uşă,  vrea  să  intre  mai 
adânc,  înlăuntrul  fiinţei  tale,  vrea  să  străbată  în  cămara  sufle¬ 
tului  tău,  în  ieslea  inimei  tale,  aicea  vrea  să  se  nască.  Pe  aceasta 
o  caută  acum,  de  aceasta  vrea  să  se  bucure.  Dar  nu  poate 
intra  ori  unde. 

La  casa  unde  uşile  sunt  zăvorâte,  unde  ferestrile  sunt  astu¬ 
pate,  unde  sufletele  sunt  răci  şi  pustii  şi  inimile  de  peatră,  Dom¬ 
nul  trece  alături,  nu  poate  să  intre  şi  acolo  lăcaş  să-şi  facă.  Ca 
să  ai  parte  de  un  oaspe  atât  de  mare,  trebuie  să-i  ieşi  tu  însuţi 
departe  întru  întimpinare,  să-L  primeşti  ca  pe  împăratul  sufle¬ 
tului  tău.  Nu  ajung  ramuri  de  finic  şi  haine  aşternute  pe  jos, 
dichiseli  dinafară,  ca,  dupăce  a  trecut  alaiul  praznicului,  tu  să-L 
dai  iarăş  uitării,  să-L  restigneşti  din  nou.  Trebue  să-I  pregăteşti 

lăcaş  lăuntric,  curăţit  de  slăbiciuni  şi  patimi,  de  păcate  şi  rău¬ 
tăţi,  lăcaş  înfrumseţat  cu  podoabele  alese  ale  virtuţilor  creştineşti 
şi  ale  faptelor  bune.  Cine  ar  puteâ  învăţă  şi  dedă  pe  creştini 
la  acest  lucru,  mai  mult  şi  mai  bine,  decât  sfătuitorul  care  se 
cheamă  «Lumina  Satelor».  Ea  vine  să  aducă  lumina  şi  căldura 
dragostei  lui  Hristos  în  casa  omului,  săptămână  de  săptămână 
un  an  întreg.  Pe  toţi  câţi  se  împrietenesc  cu  ea  îi  ajută  să  pre¬ 
gătească  calea  Domnului,  pentru  venirea  Lui. 

Aceste  îndemnuri  se  cade  să  le  împărtăşească  fraţii  preoţi 
credincioşilor  lor  în  preajma  Naşterii  Domnului,  sfătuind  pe 
tată  să  facă  un  dar  copilului  său  mai  răsărit,  abonându-i  pe  un 
an,  ori  deocamdată  măcar  pe  o  jumătate  de  an,  «Lumina  Sa¬ 
telor»  din  care  să  cetească  în  lungiieseri  de  iarnă,  pentru  casa 
întreagă.  Omul  cu  prindere  mai  bună  să-i  facă  o  bucurie  ve¬ 
cinului  său,  prietin,  cu  casă  mai  grea,  ori  mai  sărăcuţ,  trimiţând 
abonamentul  şi  adresa  aceluia,  aşa  ca  nici  măcar  să  ştie  şi  va 
aveă  pe  urmă  mulţumirea  izvorâtă  din  bucuria  fratelui  său,  când 
va  află  de  fapta  lui.  Creştinii  buni  să  se  gândească  mai  ales 
la  semenii  lor,  cari  sufer  de  patimi  rele  şi  se  tăvălesc  în  păcate 
urâte.  Nu-i  pot  ajută  mai  bine  decât  dându-Ie  un  reazim,  un 
tovarăş  de  drum,  care  nu  minte,  şi  are  îndrăzneala  să  spună 
râului  pe  nume  în  faţa  oricui,  fără  să  supere  pe  nimeni. 

Fraţii  preoţi  să  îndemne  pe  fii  lor  sufleteşti  să-şi  deschidă 
casa,  să  primească  gazeta  aceasta,  ca  pe  un  înainte  mergător, 
care  pregăteşte  în  suflete  calea  Domnului.  Şi  vor  avea  pe 
urma  ei,  ca  mulţi  alţii  de  până  acum,  bucuria  de  a  se  înfrăţi 
cu  Hristos,  de  a  intră  în  oastea  Lui,  a-I  sluji  cu  credinţă  şi  de¬ 
votament,  dobândindii'Şi  fericirea  şi  mântuirea. 

_ _  Preot.  P.  Moruşca. 

MIŞCAREA  LITERARA. 

Capernaume!  Capernaume,  momente  din  apostolatul  no¬ 
stru,  de  Preotul  Or.  Cristescu .  Craiova.  Ed.  Institutului  de  arte 
grafice  «RamUri»  1923.  Pag.  108.  Preţul  25  Lei 

Harnica  şi  disciplinata  tiparniţă  dela  Craiova  a  scos  la  lu¬ 
mină  o  nouă  carte  de  cugetare  creştină,  datorită  părintelui  Gr. 
Cristescu,  unul  dintre  cei  mai  distinşi  fii  ai  bisericii  noastre  de 
astăzi.  Faptul  că  între  broşura  «Imperativul  creştin»,  publicată 
anul  trecut  şi  între  publicarea  lucrării  despre  care  vorbim 

s’a  scurs  un  răstimp  aşâ  de  scurt,  ar  puteâ  fi  restălmăcit  in  sensul 
că  păr.  Cristescu  aleargă  după  ieftina  cunună  de  lauri,  împle¬ 
tită  din  numărul  unor  oroşuri  scrise  la  repezeală.  Pentru  celce 
a  urmărit  şi  urmăreşte  cu  atenţie  scrisul  păr.  Cristescu  însă, 
această  restălmăcire  este  deadreptul  exclusă.  Căci  domnia  sa  nu 
e  împins  la  muncă  de  orgoliul  personal  cu  care  atâţia  s’au  obici¬ 
nuit  să-şi  împodobească  strădaniile  lor  literare,  ci  de  nestăpâ¬ 
nita  râvnă  de  a-şi  împlini  o  datorinţă  pe  care  i-o  impune  si¬ 
tuaţia  sa  de  slujitor  devotat  al  lui  Hristos. 

Problema  care-1  frământă  cu  atâta  insistenţă  este  criza  re¬ 
ligioasă  a  vremilor  noastre  —  în  toate  înfăţişerile  ei.  Puternica 
nota  de  originalitate  în  concepţia,  autorului  se  vădeşte  în  faptul 
că  domnia  sa  nu  izolează  problema  religioasă,  ci  caută  s’o  ju¬ 
dece  şi  s’o  îndrumeze  proiectând-o  pe  fondul  integral  al  vieţii 
omeneşti  în  toată  complexitatea  ei;  nu  fărâmiţează  sufletul  ome¬ 
nesc  în  atomi,  ci-!  studiază  în  sinteza  lui  arhitectonică  —  aşâ 
cum  l-a  lăsat  Dumnezeu.  Intr’adevăr  cea  mai  mare  greşală  de 
ordin  metodologic  a'celorce  se  ostenesc  să  propovăduiască  evan¬ 
ghelia  Mântuitorului  este  că  nu  privesc  vieaţa  omenească  In 
desfăşurarea  ei  organică,  ci-i  izolează  laturea  pur  religioasă  căutând 
s’o  promoveze  numai  pe  aceasta.  Rezultatul  la  care  se  ajunge 
de  obiceiu  este  un  desechilibru  teoretic,  care  nu  poate  schimbă 
consistenţa  organică  a  vieţii  omeneşti,  fiindcă  nu  i  respectă  toate 
funcţiunile  ei. 

Tot  ce  vrea  părintele  Cristescu  este  să  trezească  în  suflete 
idealurile  evanghelice  ale  iubirii  şi  carităţii  creştine  în  aşâ  fel, 
ca  ele  să  fructifice  toate  celelalte  idealuri  ale  vieţii  omeneşti. 
Mântuitorul  devine  în  concepţia  dsale  un  polarizator  al  ten¬ 
dinţelor  noastre.  «Funcţiunea  socială»  a  Evangheliei  o  ridică 
pe  primul  plan,  vrând  în  felul  acesta  să  inactiveze  acel  creşti¬ 
nism  dinamic ,  de  care  în  deosebi  vremile  noastre  au  atâta  lipsă. 
In  slujba  propovăduirii  acestui  creştinism  dinamic  îşi  pune  tot 
focul  entusiasmului  său  de  conştient  ucenic  al  Mântuitorului. 

In  slujba  acestui  entusiasm  apostolic  stă  şi  cartea  despre 
care  vorbim,  alcătuită  din  studii  şi  articole  publicate  în  parte 
prin  diferitele  reviste  (câteva  în  «Rev.  Teol.*).  Ele  nu  sunt  flori 
de- o  zi,  menite  să  treacă  la  coş  după  cea  dintâi  citire  a  lor,  ci 
perle  de  cugetare  creştină  —  prin  permanenţa  problemelor  abor¬ 
date,  ca  şi  prin  haina  petroniană  în  care  ni  se  înfăţişează.  Preoţii 
ca  şi  restul  intelectualilor  noştri  găsesc  în  această  carte  un  pre¬ 
ţios  îndrumător  de  vieaţă  superioară.  *  N.  Colan. 

* 

Din  durerile  noastre  trecute  şi  prezente  de  primpretor 
Eugenia  Munteanu  licenţiat  în  ştiinţele  de  stat,  diplomat  in  teo¬ 
logie.  Tip.  I.  Schimdt  &  Comp.  Agnita  1923  pp.  77.  Preţul  20 

Lei.  —  Cartea  cuprinde  articole  publicate  In  diferite  reviste  şi 
ziare.  Problemele  de  o  promiscuitate  bizară  sunt  tratate  cu  graba 
şi  interesul  gazetăresc.  Ele  ne  dau  un  tablou  de  preocupările 
cari  frământă  pe  orice  om  cu  interes  faţă  de  ce-i  îmbie  vieaţa 
de  toate  zilele.  O  colecţie  de  note,  impresii,  amintiri,  predici, 
îndemnuri,  poveţe,  aşezate  una  după  alta,  fără  vr’o  grupare  după 
omogenitatea  cuprinsului  lor.  Limbă  fără  petenţii,  şarjată  de... 
prea  multe  greşeli  de  tipar. 

Ortoepia  şi  fonetica  de  fosif  Popovici,  cu  21  figuri  în 
text.  Cluj.  Institutul  de  arte  grafice  «Ardealul»  1923,  pp.  72.  — 
Lucrarea  eruditului  profesor  dela  universitatea  din  Cluj  este  o 
preţioasă  contribuţie  la  lămurirea  unor  probleme  de  interes  şti- 
enţific.  Autorul  ne  dă  istoricul  sumar  şi  starea  actuală  a  cercetărilor 
făcute  până  azi  în  domeniul  ortoepiei  şi  al  foneticei.  Domnia 
sa  apreciază,  în  lumina  ştiinţei  filologiei  moderne,  gramaticile 
iscusiţilor  săi  înaintaşi  (Eustratie,  Braşoveanul,  Micu- Klein,  Ie- 
nache  Văcărescu,  Radu  Tempea,  Şincai,  C.  Diaconovici  Loga, 
loan  Alexi,  I.  Eliad,  Vornicul  lordache  Golescul)  şi  dă  preţioase 
lămuriri  de  metodă  în  cercetările  ortoepiei  şi  ale  foneticei  mo¬ 
derne,  aşezate  pe  temelii  experimentate.  Numeroase  figuri  şi 
ilustraţii  contribue  la  înţelegerea  uşoară  a  expunerii  de  o  rară 
claritate  şi  precisiune  ştienţifică.  Broşura  constitue  rezultatul  unei 
rodnice  activităţi  pe  care- o  desfăşoară  dl.  prof.  Popovici  în  la¬ 
boratorul  de  fonetică  experimentată  dela  universitatea  din  Cluj 
—  singura  universitate  din  ţară  care  dispune  de  un  astfel  de 
laborator. 

Comoara  de  cărţi  pe  care  ne-o  îmbie  Casa  de  editură 
Herder  &  Comp.  din  Freiburg  in  Breisgau  în  catalogul  dela 
sfârşit  acestui  an,  e  cu  adevărat  vrednică  de  luat  în  seamă.  Pome¬ 
nesc  câteva  din  cele  care  alcătuesc  literatura  religioasă:  Dr.  A. 
Heilmann:  «Foc  din  cer»,  «Purtători  de  Dumnezeu»,  meditaţii 
asupra  Bibliei  şi  Părinţilor  bisericeşti;  1.  A.  Kardinal  Newman: 
«Creştinism»,  extrase  din  opera  autorului  in  8  volumaşe,  tratând 
aşteptarea  şi  pregătirea  pentru  creştinism,  plinirea  vremii, 
dovada  creştinismului,  credinţa,  sufletul,  societatea,  lumea, 
copilul;  Erich  Przywara:  despre  împărăţia  cerească  a  sufletului 
în  5  volumaşe,  tratând  despre  spirit,  seriozitate,  milă,  patrie  şi 
Hristos;Leo  Wolpert:  «In  şcoala  apostolilor»,  cetiri  In  legătură 
cu  epistolele  apostoleşti;  Paul  W.  v.  Keppller:  «Mai  multă 
bucurie»,  o  înălţătoare  filosofie  a  bucuriei  de  vieaţă;  şi  «Şcoala 
suferinţii»  ce  răspândeşte  mângâiere  şi  pace,  împăcare  şi  nou 
,  curaj  de  vieaţă  în  mijlocul  suferinţelor;  Dr.  K.  A.  Vogele:  «Pri¬ 
viri  înalte»,  gânduri  de  sărbătoare;  1.  B.  Leschnic:  «Vieaţa  lă- 

untrică»,  îndemnuri  şi  cugetări;  Dr.  Franz  Keller:  «Şcoala  vieţii 
spirituale»;  I.  Kuhnel:  «Despre  Dumnezeu  şi  despre  noi»;  K. 
Eder:  «Cărări  sfinte»,  o  carte  din  lumea  şi  sufletul  preotului; 
Dr.  A.  Heilmann:  «Drumul  la  fericire»,  îndemnuri  pentru  o 
vieaţă  frumoasă;  Dr.  I.  Reisike:  «Ştiinţe  naturale,  Concepţii 
despre  lume,  Religiune,  pietrii  pentru  fundamentarea  credinţii 
în  Dumnezeu»;  Dr.  Arnold  Rademacher:  «Credinţa  raţională», 
carte  care  taie  drum  credinţei  în  cugetarea  modernă;  Dr.  Wil- 
helm  Burger:  «Manual  pentru  îndrumarea  vieţii  religioase  şi 
morale  a  tinerimii»  în  3  volume.  O  lucrare  ce  prezintă  cu  atât 
mai  mare  preţ,  cu  cât  noi  n’avem  nici  o  îndrumare  pentru  felul 
cum  trebue  să  se  facă  catehizarea  tinerimei  adulte.  — 

Cine  vrea  să  aibă  orientări  mai  amănunţite  să  ceară  casei 
de  editură  catalogul  «Bucherschatz  1924».  ( p j 


CRONICA  BISERICEASCĂ-CULTURALĂ. 


Val  de  lumină.  După  cumpliţii  ani  de  râsboiu,  în  cari 
muzele  au  fost  reduse  la  tăcere,  in  oraşele  noastre  s’a  produs 
un  puternic  val  de  lumină.  Intre  altele  s’au  organizat  în  centrele 
mai  importante  ale  ţării  aşa  numite  universităţi  poporale ,  In 
cadrul  cărora  bărbaţi  cu  temeinică  pregătire  in  domeniul  spe¬ 
cialităţilor  lor  caută  să  lumineze  poporul  prin  conferinţe,  şezători, 
producţiuni  artistice  etc.  Rezultatul  acestor  manifestaţii  de  viată 
superioară  este  un  îmbucurător  val  de  lumină,  care  pătrunde 
tot  mai  adânc  în  sufletul  oraşelor  noastre  —  aşa  de  sterilizate 
de  răstriştea  ultimilor  ani  de  cumplită  cumpănă. 

Sibiiul  care  sub  raportul  instituţiilor  culturale  de  care  dis¬ 
pune  stă  in  rândul  celor  dintâi  oraşe  ale  ţării,  încă  n’a  rămas 
străin  de  aceste  preocupări  culturale.  De  altfel  în  privinţa  aceasta 
ei  n’avea  decât  să  ducă  mai  departe  o  frumoasă  şi  destul  de 
veche  tradiţie. 

Secţia  Sibiiu  a  «Astrei»  de  sub  prezidenţia  dlui  Dr.  Gh. 
Preda  şi  secţia  «Asociaţiei  profesorilor  secundari»  de  sub  con¬ 
ducerea  dlui  S.  Ţeposu  inţelegându  şi  misiunea,  au  organizat  o 
serie  de  conferinţe  cu  subiecte  pe  cât  de  eterogene,  pe  atât  de 
interesante.  Ele  au  fost  inaugurate  in  ziua  de  24  Noemvrie  c. 
în  sala  prefecturii  judeţene  prin  conferinţa  I.  P.  S.  nostru  mitro¬ 
polit  Nicolae,  care  a  vorbit  despre  «Sf.  scriptură  şi  intelectualii 
noştri». 

Conferinţele  cari  se  ţin  in  fiecare  Duminecă  şi  zi  de  săr¬ 
bătoare  sânt  foarte  cercetate,  fapt  care  dovedeşte  că  publicul 

nostru  nu  se  desinteresează  de  problemele  culturale.  Entu- 
slasmul  apostolic  al  fruntaşilor  vieţii  noastre  culturale  găseşte 
cel  mai  tmbucurător  răsunet  in  sufletul  catehumenilor,  cărora 
nu  li  se  cere  nici  un  fel  de  certificat  pentru  a  intra  intr’o  şcoală 
de  cea  mai  reală  utilitate.  Dăm  mai  la  vale  programul  celei 
dintâi  serii  de  conferinţe  îndemnând  preoţimea  noastră  din  jurul 
Sibiiului  să-şi  facă  răgaz  şi  să  participe  la  ele. 

Seria  I,  a  festivalurilor  şi  conferentelor : 

4  Noemvrie  (23  Oct.  1923).  Festivalul  l. :  I.  Pr.  Sf.  Mitro¬ 
polit  Dr.  Nicolae  Bălan:  Sf.  Scriptură  şi  intelectualii  noştri. 
Concert  dat  de  corul  şcoatei  normale  (dirig.  dl  prof.  Timoteiu 
Popovici).  Sala  prefecturii.  Ora  4.  m. 

11  Noemvrie  (29  Oct.)  Dr.  Oh.  Preda,  directorul  desp. 
Sibiiu  al  «Asociaţiunii» :  Din  problemele  originei  şi  evoluţiei 
vieţuitoarelor  şi  in  special,  a  omului.  La  ora  6.  (Cu  proiecţiuni 
luminoase). 

18  Noemvrie  (3  Nov.)  Prof.  N.  S.  lonescu  (Sibiiu):  Idea¬ 
lismul  american.  (La  ora  6.) 

21  Noemvrie  (3  Nov.)  (Mihail  şi  Oavriil)  D-na  Maria  P. 
Chiţu:  Dante  Alighieri  şi  «Divina  Comedia».  (La  ora  6). 

25  Noemvrie  (18  Nov.)  Prof.  univ.  Alex.  Lapedatu  (Cluj), 
membru  al  Acad.  Rom.,  etc. :  Dimitrie  Cantemir.  (La  ora  6.) 

1  Decemvrie  (18  Nov.)  Sâmbătă.  Aniversarea  Unirii.  Fe¬ 
stivalul  II  Preş.  secţiei  Sibiiu  a  «Asociaţiunii  gen.  a  profeso¬ 
rilor  sec.  rom  »  dl  S.  Ţeposu  (Sibiiu);  Cuvântarea  festivă.  Con¬ 
cert  coral  al  liceului  «Oh.  Lazâr»  (dirig.  prof.  N.  Oancea).  (La. 
ora  4  p.  m.  in  Sala  teatrului  orăşenesc). 

4  Dec.  (21  Nov.)  Marţi,  Intrarea  în  Biserică,  I.  Dăncilă, 
preot  militar:  Contribuţii  la  creşterea  şi  formarea  sufletului  osta¬ 
şului  nostru.  (La  ora  6.) 

9  Decemvrie  (23  Nov.)  I.  Bratu,  insp.  şef.  al  învăţământului : 
Experimente  din  fizica  modernă  (cu  experimente  fizicale,  în 
sala  de  gimnastică  a  liceului  «Oh.  Lazăr.  La  ora  6). 

16  Decemvrie  (3  Dec.)  Dr.  Horia  Petra-Petrescu :  Mila  şi 
compătimirea  socială  in  literatură.  (La  ora  6). 

19  Decemvrie  (6  Dec.)  Miercuri  (Sf.  Nicolae)  Dr.  L.  Borcia, 
decanul  baroului  advocaţial:  (Sibiiu). -Din  problemele  juridice, 
sociale.  (La  ora  6). 

23  Decemvrie  (10  Dec.)  Profesor  Al.  Mumuianu  (Sibiiu): 
Sistemul  nervos  şi  funcţiunile  sufleteşti. 


30  Decemvrie  (12  Dec.)  Prof.  I.  V.  Pătrăşcanu  (Sibiiu): 
«Faust  In  literatura  utiiversal&>.  (La  ora  6). 

După  Crăciun  urmează  a  doua  serie  de  conferinţe  şi  festi¬ 
valuri.  Programul  ei  îl  vom  anunţă  la  timpul  său. 

Dou&  congrese.  In  zilele  de  23  şi  24  Octomvrie  c.  a  avut 
loc  în  Arad  congresul  Asociaţiei  clerului  ortodox  din  mitropolia 
Ardealului.  Tinăra  asociaţie  şi- a  fixat  un  plan  frumos  de  acti¬ 
vitate,  plan  care  se  realizează  sistematic  cu  o  râvnă  şi  entusiasm 
vrednic  de  toată  atenţiunea. 

Congresele  ce  le  ţine  anual  în  diferitele  centre  de  vieaţă  bi¬ 
sericească  pun  în  discuţie  probleme  de  o  importanţă  hotărâ¬ 
toare  pentru  viitorul  Bisericii  şi  al  neamului. 

Actualul  congres  a  fost  consacrat  misiunii  interne,  menite 
să  lumineze  cele  mai  bune  cărări  de  evanghelizare  şi  să  desco¬ 
pere  cele  mai  rodnice  mijloace  de  a  pogorî  pe  Hristos  în  su¬ 
fletele  credincioşilor. 

De  faţă  au  fost  I.  P.  S.  Sa  Părintele  Mitropolit  Nicolae, 
P.  S.  Sa  Părintele  episcop  Ioan  al  Aradulului,  dl  Dr.  lenciu, 
delegatul  Ministerului  de  culte,  păr.  Arhimandrit  Scriban,  V. 
Goldiş,  preşedintele  «Astrei»,  şi  un  mare  număr  de  preoţi  din 
întreg  cuprinsul  Ardealului. 

Şedinţele  au  fost  conduse  de  harnicul  prezident  al  Aso¬ 
ciaţiei,  dl  Dr.  Gh.  Ciuhandu,  aşesor  consistorial. 

Discursurile  rostite  la  deschiderea  congresului  au  trecut 
marginile  unor  simple  salutări  protocolare,  dând  unor  distinşi 
reprezentanţi  ai  bisericii  noastre  prilej  să  creieze  cea  mai  su¬ 
perioară  atmosferă  pentru  dezbaterile  ce  aveau  să  urmeze.  Astfel 
1.  P.  S.  nostru  părinte  mitropolit  a  spus  între  altele : 

«Ranele  pricinuite  de  răsboiu  pot  fi  vindecate  prin  puterea 
făcătoare  de  minuni  a  sfintei  biserici.  Prin  biserică  ni  s'a  pă¬ 
strat  ortodoxia,  marea  forţă  de  mântuire  a  creştinilor  din  toate 
vremile  şi  a  neamului  nostru  mult  cercat.  Până  acum  împreju¬ 
rările  ne-au  fost  vitrege  şi  ne-au  restrâns  la  o  activitate  de  con¬ 
servare.  Acum  e  vremea  să  reactivăm  caracterul  misionar  al  or¬ 
todoxiei*. 

Iar  părintele  Scriban,  vorbind  în  numele  Societăţii  femeilor 
ortodoxe,  a  făcut  cea  mai  strălucită  apologie  a  religiei  şi  a  mi¬ 
sionarismului  creştin. 

«Numai  celce  trăieşte  în  legăturile  înalte  ale  religiei  —  a 
spus  d-sa  —  duce  o  vieaţă  nemuritoare. 

Preotul  să  fie  misionar.  Ne  pogorâm  dintriun  trecut  măreţ 
al  mucenicilor  neamului  şi  să  ne  înarmăm  cu  toată  ştiinţa  şi 

să  ne  încălzim  de  focul  sacru  al  apostolatului.  Neamul  nostru 
prin  noi,  slujitorii  bisericii  intră  în  legături  de  solidaritate  cu 
conştiinţa  umanităţii.  Creştinismul  e  o  forţă  cuceritoare,  să  ne 
lăsăm  cuceriţi  de  puterea  lui  şi  să  fim  pârghii  pentru  cucerirea 
tuturor  miilor  neamului  nostru.  Creştinismul  numai  e  patri¬ 
moniul  celor  ce  au  fost,  ci  şi  al  celor  ce  vor  să  fie  şi  în  viitor. 
Şeful  statului  maior  în  Japonia  e  creştin.  Şi  am  fost  ocrotitorii 
ortodoxiei  sub  Matei  Basarab  şi  Vasie  Lupu.  Ch.  Diehl,  bizan¬ 
tinolog  în  Paris  a  dovedit  că  ortodoxia  a  însemnat  cea  mai 
fină  şi  mai  strălucitoare  cugetare  şi  simţire  şi  care  nu  s’a  co¬ 
borât  din  înălţimea  sa  sfântă  nici  în  epocele  cele  mai  triste  de 
apăsare  şi  de  umilinţă  ale  bisericii». 

Chestiunile  aduse  în  desbatere  au  fost  trei:  1.  Misiunea 
internă  (lucrarea  păr.  protopop  Cioroianu).  2.  Biserica  şi  vieaţa 
socială  (lucrarea  păr.  Cibian)  şi  3.  Atitudinea  noastră  faţă  de 
credincioşii  altor  biserici  (lucrarea  păr.  prof.  A.  Mager). 

Din  vâltoarea  discuţiilor  ţinute  la  un  nivel  superior  s’au 
cristalizat  îndrumări  de  cea  mai  mare  importanţă  pentru  opera 
de  evanghelizare  pe  care  clerul  e  chemat  s’o  realiseze  în  sinul 
neamului  nostru. 

După  ce  congresul  a  epuisat  problema  misionară,  a  purces 
la  resolvirea  chestiunilor  de  ordin  administrativ.  DL  Nicolae 
Colan ,  profesor  de  teologie  (Sibiiu),  a  fost  ales  de  secretar 
general  iar  dl  prof.  Gh.  Maior  (Sibiiu)  membru  în  comitet. 

Preoţii  cari  au  participat  la  congres  s’au  întors  acasă  cu 
frumoase  reminiscenţe  şi  mai  ales  cu  un  potenţat  entusiasm 
apostolic.  Iar  atâta  ajunge. 

Nu  mai  puţină  importanţă  pentru  vieaţa  noastră  biseri¬ 
cească  prezintă  congresul  preoţi  mii  ortodoxe  din  întreaga  ţară, 
ţinut  la  Bucureşti  în  zilele  de  30.  31  Octomvre  şi  1  Noemvre 
n.  a.  c.  sub  prezidenţia  păr.  prof.  univ.  Popescu-Mălăieşti. 

Chestiunile  cari  au  fost  puse  în  discuţiune  cu  prilejul  acesta 
au  fost  următoarele:  I.  Căile  de  urmat  pentru  răspândirea  în¬ 
văţăturii  în  popor  (lucrarea  păr.  Gr.  Cristescu).  2.  Mijloacele 
de  traiu  ale  clerului  ortodox  (lucrarea  păr.  prof.  Popescu  Mo- 
şoaia).  3.  Averile  bisericeşti  şi  dreptul  Bisericii  de  a  le  admi- 
nistră  ea  însăşi  (lucrarea  păr.  prof.  Popescu-Mălăieşti). 

Faptul  că  presa  a  dat  la  timpul  său  informaţii  amănunţite 
asupra  lucrărilor  acestui  congres  care  pune  într’o  îmbucurătoare 
lumină  strădania  şi  prestigiul  clerului  nostru,  ne  dispensează 
de  o  cronică  mai  lungă.  Neculce. 

,  NOTE  ŞI  INFORMAŢII. 

Greutăţile  materiale  ca  cari  se  luptă  revista  noastră  şi-au 
mărit  exponentul  în  aşă  măsură,  încât  ne  silesc  să  urcăm  şi  noi 
pentru  viitor  preţul  abonamentului.  Scumpirea  enormă  a  hârtiei 
şi  a  tiparului  a  adus  presa  tntr’o  criză  fără  precedent.  Silite 
de  aceste  împrejurări  cele  mai  multe  gazete  şi  reviste  şi-au  du¬ 
blat  de  mult  abonamentul.  Până  când  a  putut,  revista  noastră 
a  făcut  toate  jertfele  pentru  a  rămăneă  cea  mai  ieftină  re 
vistă  din  ţară,  cu  toate  că  nu  se  susţine  decât  din  sprijinul  curat 
al  cetitorilor  ei.  Ajungând  insă  la  limita  implacabilă  a  acestor 
jertfe,  se  vede  constrânsă  să  apeleze  la  inţelegtrea  şi  spiritul  de 
jertfa  al  abonaţilor  ei,  rugăndu  i,  ca  tn  interesul  lor  şi  în  inte¬ 
resul  scumpei  noastre  biserici,  să-i  acorde  şi  pe  mai  departe  pre¬ 
ţiosul  lor  sprijin.  De  altfel  plusul  de  jertfa  (30  Lei  anual )  pe 
care  l  solicităm,  nu  credem  că  este  prea  mare,  căci  am  regretă 
să  ştim  că  prin  el  am  mări  in  mod  simţitor  greutăţile  —  şi 
aşă  destul  de  simţitoare  —  pe  cari  preoţimea  noastră  este  silită 
sa  le  indure  şi  pentru  micşorarea  cărora  aşă  de  puţin  se  oste¬ 
nesc  cârmuitorii  noştri  politici. 

Suntem  convinşi,  că  cu  toată  lipsa  de  eufemisme  şi  peri- 
fraze  de  stil,  in  care  aducem  la  cunoştinţa  Onor.  noştri  cetitori 
această  ştire,  ea  va  fi  intimpinată  cu  înţelegere  şi  bunăvoinţa. 

Cât  despre  partea  redacţională  a  revistei,  ccice  se  ostenesc 
s’o  scrie  işi  vor  potenţi  entusiasmul  şi  râvna,  făcând  din  ea  tot 
mai  mult  o  tribună  de  apostolat  şi  de  apărare  a  intereselor  bi¬ 
sericii  neamului  şi  ale  slujitorilor  ei. 

* 

Sfântul  sinod  al  Bisericii  ortodoxe  române  a  hotărât  rec¬ 
tificarea  calendarului  vechiu.  Noul  calendar  nu  va  intră  în  vi¬ 
goare  însă  decât  la  14  Octomvrie  al  anului  viitor. 

Bunul  obiceiu  al  «vizitaţilor  canonice»  pe  cari  le  între¬ 
prind  Vlădicii  noştri  se  încetăţeneşte  tot  mai  mult  în  tot  cu¬ 
prinsul  ţării.  Câştigul  acestui  străvechii!  procedeu  de  păstorire 
este  îndoit:  Poporului  atât  de  însetoşat  după  cuvântul  bineve- 
stitor  al  grijnicilor  săi  ierarhi  ise  dă  prilej  de  întărire  sufle¬ 
tească.  Cu  profundă  cucernicie  şi  ascultare  soarbe  poveţele  şi 
îndemnurile  izbăvitoare.  Dovadă  ultimele  călătorii  misionare 
întreprinse  în  toamna  aceasta  de  cătră  I.  P.  S.  nostru  mitropolit 
Nicolae  în  Valea-Jiului  şi  în  parohiile  din  Munţii  Apuseni,  că¬ 
lătorii,  cari  au  fost  adevărate  drumuri  de  triumf  ale  apostola¬ 
tului  viu.  Pe  de  altă  parte  ierarhii  se  pot  convinge  la  faţa  lo¬ 
cului  de  nevoile  sufleteşti  ale  credincioşilor,  câştigând  în  felul 


—  401 


acesta  puncte  de  sprijin  pentru  îndrumarea  vieţii  religioase  şi 
culturale  pe  care  sunt  chemaţi  s’o  realizeze.  E  şi  firesc  să  se 
întâmple  aşă.  La  prescrierea  unei  reţete  pentru  boli  interne, 
medicul  ascultă  mai  întâi  bătăile  inimei  pacientului. 

• 

Cu  prilejul  ultimei  remanieri  ministeriale,  departamentul 
cultelor  şi  artelor  a  fost  Încredinţat  dlui  profesor  universitar 
Alexandru  Lapedatu.  întrebat  de  un  gazetar  asupra  planurilor 
sale,  noul  ministru  de  culte  a  declarat  că  «preferă  să  dea  fapte 
în  loc  de  vorbe»,  pentrucă  «cu  deosebire  în  politică  e  mai  bine 
să  taci  şi  să  faci»...  E  o  lozincă  sănătoasă  şi  vrednică  de  toată 
lauda.  Ea  frizează  însă  simultan  cu  o  discretă  palmă  dată  ce- 
lorce  nu-şi  economisesc  de  loc  promisiunile,  şi  un  angajament 
Noi  nu*i  putem  dorî  decât  putinţa  de  a  se  achită  de  el  — 
în  întregime. 

* 

Dl  maior  G.  Caracaş,  premiat  ai  Academiei  Române, 
animat  de  cele  mai  frumoase  sentimente  de  patriotism,  şi  în  do¬ 
rinţa  ca  faptele  eroice  şi  vrednice  din  răsboiu,  precum  şi  epi¬ 
soadele  interesante  din  cari  s'ar  puteâ  cristalizâ  adevărata  istorie 
a  vremurilor,  să  fie  eternizate  şi  redate  generaţiilor  viitoare, 
apelează  la  întreaga  suflare  românească,  pentru  a  contribui  la 
îndeplinirea  acestui  scop. 

Roagă  dar  pe  toţi  aceia,  cari  au  trăit  clipe  măreţe,  au 
văzut  sau  au  făptuit  acte  demne  de  redat  posterităţii,  cari  cu¬ 
nosc  scene  şi  dovezi  de  înalt  devotament  şi  sacrificiu  pentru 
ţară,  să  le  comunice  în  scris,  aşa  cum  s'au  petrecut  şi  cât  mai 
apropiat  de  realitatea  lor,  neînlăturând  numele  persoanelor,  lo¬ 
calităţile  şi  datele,  dar  fără  a  ţine  seamă  de  vre-o  formă  ex¬ 
terioară  sau  literară. 

Comunicările  se  vor  face  pe  adresa  D-Sale  la  Bucureşti, 
Strada  Isvor  Nr.  Q. 

Toate  lucrările  cari  vor  corespunde  scopului  propus,  vor 
fi  redate  publicităţii  sub  forma  cea  mai  fidelă,  purtând  şi  nu¬ 
mele  acelui  ce  Ie-a  trimis. 

Parte  din  scrieri  vor  fi  publicate  mai  întâiu  în  cele  mai 
importante  reviste  şi  ziare,  iar  în  urmă  toate  vor  fi  răspândite 
în  volume  periodice  prin  institutul  de  editură  «Eminescu»  sub 
numirea  de  «Biblioteca  Răsboiului»,  «Din  vrednicia  neamului», 
«Episoade  din  răsboiul  nostru,  povestite  de  ceice  le-au  trăit 
sau  făptuit». 

încredinţaţi  fiind,  că  această  operă  patriotică  şi  literară  la 
care  va  contribui  tot  neamul  românesc,  va  rămâneâ  cea  mai 
fidelă  icoană  a  vredniciei  neamului,  şi  a  vremurilor  noastre,  nă- 

dăjduim  că  apelul  dlui  major  Caracaş  va  găsi  cel  mai  puternic 
răsunet  in  sufletele  tuturor  românilor  iubitori  de  ţară. 


Zilele  trecute  au  avut  loc  la  Timişoara  importante  discuţii 
între  delegaţiile  română  şi  jugoslavă  asupra  unor  chestiuni  de 
ordin  şcolar  şi  bisericesc,  cari  privesc  minorităţile  amânduror 
ţări  vecine.  Iugoslavii  au  cerut  reînfiinţarea  Episcopiei  sârbeşti  de 
Timişoara,  Delegaţia  română  a  respins  cererea  pe  motivul  că 
această  episcopie  a  fost  mutată  la  Chichinda-mare  de  însuşi 
mitropolitul  Belgradului,  odată  cu  retragerea  trupelor  jugoslave 
de  pe  teritorul  Banatului  românesc.  In  schimb  delegaţia  noa¬ 
stră  a  stăruit  —  şi  cu  tot  dreptul  —  pentru  înfiinţarea  unui  vi¬ 
cariat  pentru  fraţii  noştri  din  cuprinsul  statului  jugoslav.  Im¬ 
portanţa  unei  organizaţii  bisericeşti  autonome  pentru  minori¬ 
tatea  română  din  Jugoslavia  nu  îngăduie  nici  un  fel  de  dis¬ 
cuţie.  Ea  singură  ar  garantă  o  liberă  şi  firească  evoluţie  cul¬ 
turală  a  puternicului  element  românesc  din  regatul  vecin,  ele¬ 
ment  aşâ  de  vitreg  tratat  de  actuala  cârmuire  politică  a  unei 
ţări,  pe  care  am  dorî-o  să  ne  fie  cu  adevărat  amică.  Avem 
dreptul  să  pretindem  dela  guvernul  din  Belgrad  un  tratament 
bazat  pe  spiritul  unei  reciprocităţi  desăvârşite.  Şi  noi  —  mai 
avem  tăria  să  credem  în  el. 

* 

O  solie  plăcută.  Câţiva  publicişti  unguri  au  luat  frumoasa 
iniţiativă  pentru  o  apropiere  culturală  între  Români  şi  Maghiari. 
Ei  ar  dori  să  se  formeze  o  comisie  mixtă  de  scriitori  români 
şi  maghiari,  cari  să  hotărască  şi  să  supravegheze  traducerile 
ce-ar  trebuî  să  se  facă  reciproc  dintr’o  limbă  in  cealaltă.  Aceeaş 
comisie  ar  avea  sarcina  să  organizeze  conferinţe,  festivaluri, 
expoziţii,  concerte,  etc.,  ca  tot  atâtea  mijloace  de  apropiere  su¬ 
fletească  între  cele  două  naţiuni.  Ba  mai  mult,  scriitorii  unguri 
ar  fi  bucuroşi  să  fie  primiţi  în  «Societatea  scriitorilor  români» 
prin  creiarea  unei  secţii  pentru  minoritari.  Contând  cu  since¬ 
ritatea  celorce  ne  îmbie  o  prietenie  frumoasă  —  gestul  scriito¬ 
rilor  unguri  nu  poate  fi  întimpinat  decât  cel  puţin  cu  bunăvo¬ 
inţă,  dacă  nu  cu  entusiasm.  Căci  dacă  internaţionalismul  arti¬ 
ficial  e  o  absurditate  monstruoasă,  şovinismul  dispreţuitor  este 
stupiditate  imorală.  Singura  atitudine  creştinească,  deci  izbă¬ 
vitoare,  este  aceea  care  duce  ia  o  colaborare  frăţească.  —  Cu- 
noscându-ne  reciproc,  vom  învăţă  să  ne  respectăm  şi  poate 
chiar  să  ne...  iubim. 


«Luminătorul»,  revista  bisericii  basarabene,  a  luat  în  timpul 
din  urmă  un  avânt  îmbucurător.  In  ea  îşi  găsesc  întâlnire  în- 

demnurile  atâtor  condeie  iscusite  ale  clerului  basarabean.  La 
cea  dintâi  răsfoire  simţi  că  în  această  revistă  pulsează  vieaţa 
unei  biserici  vii,  care-şi  înţelege  chemarea  în  mijlocul  frămân¬ 
tărilor  de  azi.  Publicaţia  care  până  ieri-alaltăieri  eră  aproape 
numai  un  simplu  monitor  oficial,  a  devenit  un  adevărat  izvor 
de  lumină  din  care  se  revarsă  cu  îmbelşugate  rodurile  entu- 
siasmului  apostolic.  Cinste  celorce  au  scos  «Luminătorul»  de 
sub  obroc! 

* 

Tot  mai  rele  sunt  veştile  cari  ne  vin  din  împărăţia  abso¬ 
lutismului  roşu.  Prigoana  împotriva  preoţilor,  invinuti  de  pro¬ 
pagandă  antirevoluţionară  a  reînceput  cu  toată  furia  de  care 
sunt  capabili  nişte  oameni  fără  Dumnezeu.  Bisericile  sunt  con¬ 
fiscate  fără  nici  un  fel  de  scrupule,  iar  credinţa  în  Dumnezeu, 
unde  nu  este  pedepsită  cu  spânzurătoare,  e  globită  ca  o  marfă 
de  lux.  Cea  mai  nouă  ştire  anun(ă  transformarea  catedralei 
din  Tiflis  în  ..  şcoală  de  dans  şi  salon  de  bacanale.  Să  fie 
oare  crepusculul  unei  nebunii  duse  la  paroxism?  In  orice  caz 
un  sacrilegiu,  care  eclipsează  pe  cel  al  lui  Nebucadnezar.  De 
aceea,  Tirului  şi  Sidomului  ii  va  fi  mai  uşor  la  judecată. .. 

* 

«Aurora»,  organul  partidului  ţărănist  din  capitală,  n’a  găsit 
de  cuviinţă  să  taie  măcar  la  răboj  congresul  clerului  ortodox 
din  ţară.  Nimeni  nu-I  poate  acuză  de  inconsecvenţă  principială. 
Ne  mirăm  totuşi,  că  preoţii  —  nu  puţini  la  număr  —  cari  spri- 
jinesc  o  grupare  politică,  cu  vădite  tendinţe...  hai  să-i  zicem 
«anticlericale»,  nu-şi  ţin  de  datorinţă  să  şi...  lămurească  situaţia. 

Primim  la  redacţie  revista  politică  socială  *Hiena »  de  sub 
direcţia  dlui  Pamfil  Şeicaru.  Nu  e  numai  o  publicaţie  de  cri¬ 
tică  a  curentelor  politice  şi  sociale,  ci  şi  de  o  iscusită  operă 
pozitivă.  In  numărul  3  c.  păr.  Gr.  Cristescu  are  un  frumos  ar¬ 
ticol  despre  «Biserica  Socială*.  Din  minunatele  cuvinte  prin 
cari  reliefează  d  sa  rolul  bisericii  în  actualele  frământări,  reţinem 
următoarele: 

«Ca  un  cedru  uriaş  din  ţara  popasurilor  sfinte  stă  azi  în 
mijlocul  lumii  biserica  Dumnezeului  celui  viu  —  cu  braţe  în¬ 
tinse  pentru  binecuvântare  —  cu  gura  deschisă  pentru  povaţă 
negreşită  şi  cu  lumini  călăuzitoare  spre  ideal  şi  veşnicie. 

Vremea  îi  adaugă  putere  şi  sufletul  omenesc  îşi  soarbe 
vlagă  din  sufletul  ei  viu. 

Pe  temeiul  slăvit  al  Evangheliei  sfinte,  îşi  zideşte  ea  zi 
de  zi  fiinţa  ei  spirituală  ca  să  spiritualizeze  vieaţa  omenească 
până  în  ultima  ei  fibră.  întreaga  cultură  omenească  dela  In- 

vierea  lui  Hristos  până  azi  e  datornică  undei  de  inspiraţie  pe 
care  apostolatul  nepregetat  ai  creştinismului  o  trimite  şi  o  în¬ 
frăţeşte  cu  valurile  turburi  ale  vieţii. 

Biserica  trebue  să  fie  pentru  toţi  centrul  unic  de  raliere 
a  forţelor  sociale  în  vederea  idealizării  vieţii  omeneşti. 

Idealurile  sociale  trebuesc  îmbisericite  şi  miruite  cu  semnul 
Iubirii  şi  al  jertfirii  creştine. 

Oamenii  politici  care  legiferează  în  afară  de  spiritul  Evan¬ 
gheliei  fac  operă  negativă  şi  provizorie,  menită  să  sterilizeze 
fondul  moral  şi  uman  pe  care  de  2000  de  ani  se  sileşte  să-l 
creeze  şi  să-l  împuternicească  In  conştiinţa  lumii,  apostolatul 
organizat  al  creştinătăţii  idealisto. 

* 

Parlamentarii  şi-au  mărit  diurna  dela  300  la  500  de  Lei. 
Aceasta  este  ştirea  recentă  pe  care-o  vântură  presa  dea- 
lungul  şi  dealatul  ţării.  Mai  mult  de  cât  atâta:  se  zice  că  la 
votarea  legii  s’a  realizat  o  unitate  de  vederi  cu  care  nu  se  poate 
mândrî  nici...  noua  constituţie.  Parlamentul  a  avut  o  clipă  de 
solemnă  reculegere.  Deputaţii  şi  senatorii  din  diferitele  tabere 
politice  şi-au  dat  mâna  frăţeşte  şi  într’o  tăcere  sfântă  de  câteva  mi¬ 
nute  —  parc’ar  fi  fost  vorba  de  comemorarea  eroului  necunoscut 
—  au  votat  legea  care  le  dă  de  aci  înainte  putinţa  de  a  trăi. 

De  bună  seamă,  ceeace  i-a  îndemnat  să  facă  acest  act  de 
legiferare  este  scumpetea  enormă  care  sugrumă  vieaţa  capitalei. 
Să  le  fie  de  bine,  dacă  se  gândesc  să  se  apere  împotriva  ei, 
cum  pot.  Numai  cât  ţara  asta  bogată  mai  are  atâtea  zeci  de 
mii  de  funcţionari  cel  puţin  tot  atât  de  devotaţi  şi  ducându-şi 
trudnica  lor  vieaţă  cel  puţin  în  împrejurări  tot  atât  de  grele  ca 
şi  domnii  parlamentari,  cu  deosebirea  că  ei  ar  fi  aşa  de  bucu¬ 
roşi  să  aibă  un  salar  săptămânal,  care  să  egaleze  diurna  acestora. 

Atunci?  Postulatul  firesc  al  acestor  stări  de  lucruri  este 
că  parlamentul  e  dator  să-şi  lărgească  sfera  de...  genero- 
sitate  înlesnind  şi  traiul  celorce  «flămânzi  şi  goi,  fără  adăpost» 
îşi  mistuesc  zilnic  vieaţa  în  slujba  ţării.  îmbunătăţirea  sorţii 
funcţionarilor  de  toate  categoriile  este  o  datorie  de  cea  mai 
elementară  umanitate.  Fără  această  îmbunătăţire  adusă  printr’un 
act  de  «corectură»  legislativă  tuturor  slujbaşilor  ţării,  actualul  par¬ 
lament  va  trece  în  analele  Istoriei  şarjat  de  puţin  măgulitoarele 
epitete  de:  iacom  şi  egoist,  iar  noi  n’am  dori-o  de  loc. 


Dela  Asociaţia  clerului:  „Andrei  Şaguna“. 


Nr.  101/1923. 


COMUNICAT. 


Pentru  a  răspunde  întrebărilor  ce  ni  s’au  adresat,  reco¬ 
mandăm  despărţămintelor  Asociaţiei,  cari  nu  şi-au  putut  ţineâ 
încă  conferenţa  pastorală,  să  cuprindă  în  programul  conferen- 
ţelor,  pe  lângă  lucrurile  fixate  în  Regulamentul  de  organizare, 
§  7,  şi  pe  lângă  cele  de  importanţă  locală,  şi  problemele  discu¬ 
tare  în  ultimul  nostru  congres  misionar  ţinut  la  Arad. 

Şi  anume:  1.  Misiunea  internă:  Cum  putem  duce  pe  Hti- 
stos  în  mijlocul  credincioşilor? 

2.  Biserica  şi  vieaţa  socială:  Cum  poate  contribui  biserica 
noastră  la  îmbunătăţirea  vieţii  sociale  din  parohie? 

3.  Atitudinea  bisericii  noastre  faţă  de  cei  de  alte  credinţe. 

Toate  aceste  probleme  de  o  arzătoare  actualitate  au  fost 

temeinic  discutate  la  Arad.  Dar  pentruca  ele  să  treacă  în  con¬ 
ştiinţa  publică,  e  nevoie  să  fie  studiate,  să  fie  adâncite  de  fie¬ 
care  păstor  de  suflete.  Iar  aceasta  nu  se  poate  obţineâ  deplin 
decât  în  conferenţele  despărţămintelor. 

La  congres  şi  altfel  n’au  fost  decât  reprezentanţi  ai  despăr¬ 
ţămintelor,  care  vor  da  seamă  despre  decursul  congresului,  ară¬ 
tând  soluţiile  Ia  care  s'a  ajuns.  Aceste  soluţii,  prin  studiile  şi 
referadele  din  conferenţe,  vor  mai  puteâ  fi  sporite,  clarificate 
şi,  mai  presus  de  aceasta  vor  fi  prefăcute  în  bani  mărunţi,  pe 
cari  să-i  întrebuinţeze  fiecare  preot  în  misiunea  sa. 


Credem  că  e  mai  bine  aşâ,  ca  într'un  an  atenţiunea  şi 
preocuparea  întregii  preoţimi  să  se  îndrepteze  spre  aceleaşi  pro¬ 
bleme,  pe  care  sâ  le  facă  obiect  de  studiu  fiecare  pentru  sine 
şi  pentru  cercul  său.  Rezultatele  vor  fi  mai  satisfăcătoare  şi 
mai  ducătoare  Ia  scop  decât  dacă  preocupările  se  împart  în 
prea  multe  direcţii.  Lucrările  mai  bune  dela  conferenţele  des- 
părţămintelor,  sau  măcar  părţile  de  valoare  din  acelea  cari  aduc 
contribuţii  nouă  intr'o  materie,  ar  puteâ  fi  puse  alăturea  de  cele 
cetite  In  congres  şi  date  publicităţii  în  Analeje  Asociaţiei,  pentru 
cunoştinţa  şi  folosul  tuturora. 


In  felul  acesta  se  vor  întregi  reciproc  întrunirile  anuale 
ale  preoţimii  şi  ele  vor  aveâ  mai  mare  folos  prin  concentrarea 
tuturor  asupra  aceloraşi  probleme  omogene,  puse  în  discuţie 
In  ti  un  an.  Biroul  central  al  Asociaţiei. 


„Biblioteca  bunului  păstor“. 

Nr.  1.  <  Taina  pocăinţih.  Studiu  pastoral  de  I.  Hanzu. 
Preţul  1  Leu. 

Nr.  2.  <  Clerul  şi  chestiunea  alcoolismului*.  Traducere  de 
V.  Oana.  Preţul  Leu  150  bani. 

Nr.  3.  <La  centenarul  seminarului  Andreian *.  Disertaţie 
de  Dr.  A.  Crăciunescu.  Preţul  1  Leu. 

Nr.  4.  <  Chemarea  preoţimii  noastre*.  Consideraţii  de  actu¬ 
alitate,  de  mai  mulţi.  Preţul  Leu  1*50  bani. 

Nr.  5.  iŞase  predici  pentru  Duminecile  postului  mare »  şi 
*Un  cuvânt  pentru  ziua  învierii  Domnului»,  de  mai  mulţi. 
Preţul  2  Lei. 

Nr.  6.  « îndrăzniţi ,  eu  am  biruit  lumea I»  Predici  pentru 
timp  de  războiu,  prelucrate  după  I.  Kessler,  de  Dr.  N.  Bălan 
şi  I.  Moşoiu.  Preţul  2  Lei. 

Nr.  7—8.  « 26  Predici  la  credinţa  creştină  sau  Tâlcuirea 
Crezului ».  Traducere  de  episcopul  Nicodem  al  Huşilor.  Preţul 
3  Lei. 

Nr.  9.  « Petru  Maior  şi  Unirea »  de  părintele  Terenţie. 
Preţul  2  Lei. 

Nr.  10.  < Schisma  românească *  sau  « Unirea  cu  Roma*. 
Preţul  Lei  2  50. 

Nr.  II.  < Studiul  pastoralei  în  biserica  românească »,  de 
Arhim.  Iuliu  Scriban.  (Extras  din  Revista  Teologică). 

Nr.  12.  « Ortodoxia  şi  creştinismul  apusean *.  Prelucj  are 
din  ruseşte  de  P.  S.  Sa  Nicodem,  episcop  al  eparhiei  Huşilor. 
Preţul  Lei  8' — . 

„ Biblioteca  bunului  păstor “  se  tipăreşte  acum  sub 
îngrijirea  Asociaţiei  clerului  <Andreiu  Şaguna »  şi  va  apărea  şi 
pe  mai  departe  ca  anex  la  « Revista  Teologică ».  Broşurile  de  sub 
Nrii  1—W  s'ati  împărţit  gratuit  abonaţilor  revistei,  cari  şi-au 
achitat  abonamentul  la  timp.  Broşurile  ce  se  vor  tipări  în  viitor 
întrucât  mijloacele  materiale  vor  îngădui ,  se  vor  împărţi,  ca  ş 
în  trecut ,  gratuit  abonaţilor ;  cari  vor  achită  dela  început  în 
treg  abonamentul.  N umerii  1,  2,  3 ,  4,  7 — 8,  10,  11  şi  12  s 
pot  comandă  la  administraţia  « Revistei  Teologice >,  trimiţându-s 
pe  lângă  preţul  arătat  mai  sus  şi  porto  postai 


